url: =ZAM Thupuak :: 07 Jan 2018 (Table Tennis kidemna) :: ZOMI DAILY\nZAM Thupuak :: 07 Jan 2018 (Table Tennis kidemna)\nposted on 6 January 2018 at 10:10 am Lomkholna: News, ZAM, Zomi\nZOMI NAM NI PAHTAWINA TABLE TENNIS KIDEM NA KIMAN SIANGTA\nZomi Nam Ni pahtawina in ih bawl ahi Table Tennis (Piongpong) kidemna 05 January 2018 (Friday) ni in ZAM ah hall ah kibawl hi. Zomi te sungah siamna a nei tampi ki om a, tua siamna tek tawh mapang khawm ciat in ih sep khop theih na ding, khat leh khat kimel theih semsem na ding leh mailam ah khut kilen in nasep khop theih semsem na ding gimna leh tupna tawh ih bawl ahihi.\nHih kimawlna sungah mimal (16) kihel thei in Group (4) in kikhen hi. Hih kimawlna sungah hong kihel teng\n1. Muang Pi (Luangel) 9. John Mawi (Darkhai)\n2. Lian Bawi (Haupi) 10. Khual Za Mung (Haupi)\n3. Khai Khan Go (Laibung) 11. Suaipu (Suanghoih)\n4. Kai Mun Khai (Tuithang) 12. Steven Mang (Pimpih)\n5. Khampu (Tonzang) 13. John Mungpi (Vangteh)\n6. Sia Thuah Kim (Tonzang) 14. Bawbawi (Tonzang)\n7. Sia Khuppi (Haupi) 15. Tata Tung (Kapteel)\n8. Sia Tuangpuu (Cikha) 16. Lianpi (Tedim)\nKidemna pen zingdsang nai 9:30 pan kipan toin nitak nai 5:30 in kiman siang thei hi. Quarter Final ah Muangpi (Luangel), Lian Bawi (Haupi), Kai Mun Khai (Vangteh), Khampu (Tonzang), Khual Za Mung (Haupi), Suaipu (Suanghoih), Bawbawi (Tonzang) leh Tata Tung (Kapteel) te hong kah to uhhi. Quarter final pan in Tata Tung (Kapteel), Kai Mun Khai (Vangteh), Baw Bawi (Tonzang) leh Khual Za Mung (Haupi) te Semi Final ah hong kah to uh a, A thumna Kai Mun Khai (Vangteh) leh Tatat Tung (Kapteel) hong kituh uh a, Kai Mun Khai in 3:2 tawh hong zo hi. Final ah Bawbawi (Tonzang) leh Khual Za Mung (Haupi) te hong ki tuh uh a, Bawbawi in 3:2 mah tawh hong hong zo in Champion hong ngah hi. Hih kidemna sungah ah\nChampion —Bawbawi (Tonzang)\nFirst Runner Up —Khual Za Mung (Haupi)\nSecond Runner —Kai Mun Khai (Vangteh)\nZomi Cup 2018 ading Team min ki pia thei ta\nZomi Nam Ni pahtawina kumsim i neihden Zomi Cup ki mawl hun ding hong tungto ding hi leuleu ta hi. 2010 in Team (8), 2011 in Khua (19), 2012 in Khua (26), 2013 in Khua (40) Team (41), 2014 Khua (43), 2015 in Khua (32), 2016 kum in Khua 25, 2017 kum in Khua 22 bang kipha hi. Hi bangin Khua tampi tak kipawl khawm in Zomi khangno sungah kilawmtatna picing takin i neikhin zo hi.\nZomi Cup 2018 a (9) veina ading Khua min tawh a kihel nuamte sazian kilata ahih manin ZAM zumpi ah min sazian nongpiak nading un kong zasak uhhi. Zomi Cup 2018 a (9) veina ading Khua min tawh a kihel nuamte ZAM zumpi ah min sazian nongpiak nading un kong zasak uhhi. Min sazian a pianuam te in : 017 379 1327\nMalaysia a om Zomi ten kumsim a i bawl den i minam ni sawtlo in hong tung ding hita hi. Abeisa kumte mah bang in tukum zong thupitak leh picing takin bawl theihna ding in 08 November 2017 in ZAM zumpi ah kimuh khopna ki nei hi. Tukum zong nopcitak leh picingtak a i bawl zawh na’ng sum leh pai tampi hong kisam ahih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi.\nZOMI NAM NI A DING HONG PIA TE\n2. Phunom Innkuan RM200\nZAM ZUM AH THUNGETNA OM DING\nZomi bup ai tangin khasim kal nihna Saturday ni ta ZAM hall ah thungetna kinei den hi. 2018 kum thak a ding a masa pen Zomi te a ding thunget khopna pen hong tung ding 13 January (Saturday) ni in ZAM hall ah kinei ding ahih manin a kuama ciat nong kihel kim nangun kong zawn phapha uhhi. Kizopna ding Rev. Zam Suan Kham 017 332 0137, Sm Ciin 018 268 8752\nMalaysia zomi Genvai Kipawlna (ZSM) 2018 a ding kilut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi. 2017 sungin zong tu ciangciang Zomi pih te luang (22) lei ah I tuh theihna in nang leh kei I pankhopna hang ahih manin 2018 ah zong mapang khawm dingin kong zawn phapha uhhi.\nZCCD PAWLPI TE TUNG LUNGDAM KOHNA\nUSA, Colorado state, Denver khuapi a om Zomi Community Church Denver (ZCCD) pawlpi miten Lungdambawl ni (Xmas day) Jesus (Pasian tapa) mawhneite tang ding leh a mua a ding hong kipiakna pan hong luang itna tawh Malaysia Zomi dongtuak te a dingin hong donsak uh RM1121.30 Pa Thawng Lam Thang-ZCCD-thuvanpi in ZAM ah hong khak ahih manin genzawh loh lungdamna Malaysia Zomite tangin ZAM pan lungdam thu kong tangko uh hi. Topan ZCCD Pawlpi Kem Rev. Tual Mang leh a pawlpi makai, pawlpi mite khempeuh Zomite’ thupha a hihden dingin hong siam tahen. Amen.\nZAM AH THUNGETNA HONG NEIHSAK\nPa Thang Sian Mung–Phaiza, Zolia Sancingpa in Pasian leh a Zomi pihte aveina tawh 06 April 2015 (Thursday) ni a kipan tuni dong, kha thak kal masa simin ZAM ah palai te thu hong nget pih den hi. January kha ai dingin 05 January 2018 ni-in thu ngetna hong neihpih in kilungdam mah mah hi. Topa’n Zomi te a ding hong zatsak semsem tahen.\nYangon, UPC Head Quarter Mission DirectorRev. Dr. Cin Za Lian – Buanli, in Malaysia hong zin sungin Zomite a it a veina tawh ZAM zum ah hong hawh in thapiakna leh thungetsakna hong nei a, kilungdam mahmah hi. Topa’n siapa hong zatsak semsem tahen.\nTedim Baptist Convention ah General Secretary a sem Rev. Kai Za Cin – Sezang, in Malaysia hong zin sungin Zomite a it a veina tawh ZAM zum ah hong hawh in thapiakna leh thungetsakna hong nei a, kilungdam mahmah hi. Topa’n siapa hong zatsak semsem tahen.\nZAM palai te khasim thunget kizom to suak in 2018 kum a ding a masa pen thunget pen January 04, 2018 ni in MMC pawlpi kem siapa Rev. Suan Za Khup in hong makaih hi. Siapa in Laisiangtho tawh thapiak na hong neih ban ah deihsak thungetna zong kicing takin hong neih sak ahih manin kilungdam mahmah hi. Topa’n siapa nuntakna hong zang semsem tahen.\nEvan Mang Khat Khan in Zomite a it a veina tawh ZAM zum ah hong hawh in thapiakna leh thungetsakna hong nei a, kilungdam mahmah hi. Topa’n siapa hong zatsak semsem tahen.\n1. Pau Do Mung (Saizang) HUKM\n2. Go Sawm Piang (Buanli) HKL\n3. Pau Tuk Lian (Kansau) HKL\n4. Peter Khan (Saizang) UKM\n5. Zen Nu (Sezang) UN Zum ah kibuai pih\nZato lam tawh kisai in vai khat peuhpeuh na neih leh Contact : Sia Khuppi 011 3563 2059, Sm CiiCing 0111 282 8482\nMERCHANTRADE VISA PREPAID CARD ZAM Ah RM150 TAWH KIBAWL DING\n05-01-2017 Monday ni MERCHANTRADE Company leh ICC Makai te tawh holimna kinei thei in 11 January 2018 (Thursday) a 2 veina community center hong pai kik uh ciang RM150 tawh ACR /CRC/ DAI /FRO/ ZAM zumte ah bawl dingin kikipsak hi. A bawlnuam khempeuh in ZAM ah Monday a kipan hong zaksak hong zasak pah un. Phone No. 03 2142 6659. May bank leh CIMB bank ah kithun theinailo ahihmanin Merchantrade Center te ah ut hunhuh in nang tawh a kinaipen na mun ah kithun thei hi. Chinese New year khit pawl ah Petrol pump leh 7/11,leh KK cihte ah sum thun theih dingin ngimna zong om hi. A zat dan, sum thun dan a tello ten ZAM ah hong zasak un.\nHih Merchant Trade lim na muhna mun peuh ah sum kithun/ top up thei hi, na kihilh sawn un.\nZEC – Bukittinggi Klang Kihong Tading\nMalaysia gam sungah aom UNHCR theihpihna nuaiah Zomite siamsinna sanginnte lakah khat ahi ZOMI EDUCATION CENTRE, BUKITTINGGI ,KLANG sangpi pen abeisa kumte mahbangin kihongkik tading ahihmanin kong zasak uhi. Tanlang – tan 7 ciang om ding hi, zingsang simin Breakfast kipia ding hi.\nSang ki-ap ni – 8-9 .January.2018\nLaisim kipat ni – 10.January.2018\nSangkah hun – 8:30AM – 1: 30PM\nSANGSIA DING TENG MIN\nDai Sim Mang ( Head teacher )\nTeacher Sukyi ( Gammi te )\nTeacher Rajan ( Gammi te )\nTeacher Ili Nabilah Binti Ismail ( Gammi te )\nSiamah Ciang San Nuam\nSiamah Cing Lam Dim\nSiamah Dim Lam Cing\nSerena ( Gammi te)\nAddress : #21-1, Lorong Batu, Nilam 3b,Bandar bukit tinggi, Klang Selangor 41200, Klang\nZAM Thupuak PDF File >>>\nMarket ah Ngasa zuakna Voksa zuakna a ki gawm pasal citak Mi 6 kinawh deih\nNasep tawh kisai :Sia Khuppi – 016 3838 014, 01135632059\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang nading un itna lianpi tawh kong zawn uh hi.\nPrevious: Pasal khatin zatui zatnading sum ngahlo ahih manin anu alu satliamsak\nNext: Video: Malaysia, Perak ah pasalkhat aguaktang in Motorcycle tawh vakkawikawi\nKa Pa Nungsangah Hong Kitutpihnate – 2 ~ Hau Za Cin\nZomite hong lamsang Pu Tual Cin Pau (Constitutional Tribunal Member)\nMalaysia gamsung migilo te ngongtat ding ki patau semsem\nThai ah Karen nungak melhoih mahmahkhat asihna thu kiselcip ~ ZD


timestamp: atn

url: =Setpuahsiam khatin setsung apuah laitak alu awksakkha in si :: ZOMI DAILY\nposted on 28 January 2018 at 10:36 pm Lomkholna: Malaysia, News, Sawltak, World\nMalaysia gamsung Penang aom laidal tepnenna setpi in pasal khat alu tepkha, gawikha in si cih NST pan kiza hi. Tuni Sunday (Jan 28) zingsanglam in thupiang hi a, “Paper Grinding Machine” kici laidal gawinenna setpi in atepkha ahihi.\nPenang, Simpang Ampat aom Muda Paper Mills Factory sungah tuzingsanglam 4:25am hunpawl in thupiang ahihi. Asipa pen set apuahsiam Mechanic khat hi a, aminpen Tan Hong Seng kici in, kum 52 aphakhin khat ahihi.\nHihvai tawh kisai in palik thunei ahi Seberang Prai Selatan district police chief Superintendent Shafee Abd Samad in agenna ah alu pen setsung ah awkcip in, Firefighter te’nzong Minute 20 sungbang abuai pihkhit uhciangin setsung panin ki lakhiatheipan cimawk hi.\nPalik leh thunei te kankhiatna ah hih “Paper Grinding Machine” pen aset akisia cihi. Asung ah Steel Plate khat awkcip ahih manin, ahemkhia dingin setsung ah alu lutsuk sakkawm in asawksukleh asetpi pen amathu in kikhin in, setbawlpa ii alu tepkha cimawk hi.\nTuateng ah setbawlpa ii alupen setsung ah awkcip suak hi. Zatuisiam Paramedics te atunzawh asawtlo in tuapa pen aphual ah sipah hi. Police te’n hihpa sihna pen tuahsia in asi “Sudden Death” hi ci uhhi.\nMore: New York meikatna ahang kitheita, naupang kum 3 aphapan khat meitawh kimawlmawl\nHihpa sihna vaitawh kisai in zato ah aluanghawm kikhei in, Postmortem kibawl a, “traumatic brain injury” tawh asi hi ci’n ki genkhia hi. Sawltak #zomidaily\nPrevious: Thupha bawlnate lamet pahloh ametna\nNext: Golhguk tamna hang ~ Cin Lian Khai


url: =Josef nuntakna panin… ~ T. Sawm Lian :: ZOMI DAILY\nposted on 1 March 2017 at 3:00 am Lomkholna: Article, Sawmlian\nJosef pen ‘Israel’ a kici Jakob tapate laka khat ahihna thu gen kul loin i theihsa ciat ahi hi. Piancilna a lian 37 panin Josef tangthu kimu a, Lai Siangtho sunga mi ettehhuai ka sak mahmahte laka khat ahih manin ama nuntakna panin sin ding leh zuih ding pawlkhat kong gelhkhia hi.\nA pa in Josef ittuam\nJakob in a teek khit cianga a neih ahih manin Josef ittuam hi (Pian. 37:3). Teek khit cianga a neih ahih manin leltak tawh ittuam takpi amah ahi diam? Ka um kei hi! Josep nuntakna mahmah pen ‘it theih dingin nungta’ hi ding hi. A sanggamte sangin hoihzaw ding hi. Bang hangin? A sanggamte hoihlohna leh siatnate a pa’ tungah gen zel hi. Amah zong sia hi leh, a pa tungah a sanggamte siatna gen ngam lo ding hi. Josef bangin i sanggamte siatna i nu leh pate kiangah gen ngam dingin i nuntakna a hoih hiam? Pasian kiangah mite hoihlohna pulak thei dingin i nuntakna a hoih hiam? ‘Mi hoihlohna gen ding’ ka cihna hi loin, a geen taak dingin i nuntakna a hoih hiam, ka cihna ahi hi.\nA pa thumangin, tua hangin a pa in zong it mahmah hi ding hi; Kialpi tunna mun panin Josef in Jakob leh a innkuanpihte Izipt gamah a sap ciangin Jakob paipah hi. Ki-itna ah thumanna om a, a hoihzaw ding ahih naak leh ‘tate thu, pate thu, u zaw thu, nauzaw thu’ cih om loin kimang pah uh hi. A pa in a it mah bangin Josef in zong koikoiah a om hangin a pa mah phawkden, mangngilh ngei lo hi. A sanggamte tawh a kimuh a, a kipulak uh ciangin zong thudang gen loin, “I pa a damlai hiam?” mah ci pah hi. Thupi hi. Itna kici pen khat bek a piangthei hi lo a, a it mi omin, a it ding mi a om kisam hi. Khat bek ii itna pen bucing lo a, ki-ittuahna kisam hi. I nu leh pa te’n hong it mahmah napi’n e’n i it hiam? I tate in hong it mahmah napi’n e’n i it takpi mah hiam? Tate lakah nu leh pa a it lo a om mah bangin, nu leh pate lakah zong tate a it taktak lo om thei lua hi. Pasian in hong it mahmah napi’n e’n Pasian i it takpi mah hiam?\nJosef a sanggamte in haza\nI gensa bangin, Josef nuntakna pen hoih ahih manin a pa in ittuam hi. A pa maipha ngah ahih manin a pa in a sanggamte neihloh puantualpi bansau khat bawlsak liang hi. Ahih hangin a sanggamte in haza-in, nuam takin zong hopih thei lo uh hi! Nu leh pa maipha ngahin, Pasian maipha na ngah leh – neih le lam, sum le pai, mite neihloh thupha tuamtuam na ngah ding a, na suahpih sanggam leh veng le paamte nangawnin tuate hangin hong haza liang ding uh hi.\nHazatna tawh thah ding zah dongin a sanggamte in Josef ngaihsun liang uh hi! Tua bang kawmkal panin zong amah a honkhia ding mi na om veve hi. Nu leh pate thumang a, Pasian a lungkimsakte pen sih theihna mun leh haksat hun penah zong a honkhia ding mi om veve hi. Bang hangin? Lai Siangtho in nu leh pa thumangte a khansau ding thu gen hi. A sanggamte in that liang loin, a pianpih sanggam tektek uh pen a nu leh pa, amau mahmah zong a mu nawn lo ding danin mulkimhuai takin zuak mawk uh hi! Nu leh pa lungkimsakna pen Pasian lungkim-sakna hi a, tua hanga haksatna leh buaina tuamtuam na tuak hangin phamawh sa kei in. Mi hazatna, pampaihna zong thuak kha ding hi teh; buai kei in. Tuate pen na lawhcin nading kahlei, na lampi tot ding maan taktak, na nopsak nading lam hong lak hi gige thei hi.\nTopa in Josef ompih tawntung\nA sanggamte’ zuakna panin Ishmael mite in a lei khit uh ciangin Izipt gama Potifer kiangah a zuakna thu zong gen kul loin i theihsa ciat ahi hi. A pa in a it a tapa Josef pen a pa kiangah a om nawnloh zawh ciangin zong pate’ Pa Pasian in ompih veve hi (Pian. 39:2). Pasian in a ompihna hangin a mavangin a nasepna-ah daupai mahmah hi. Pasian in a kithuahpih, a ompih mite pen bangbang a sem uh zongin maizang, daupai uh hi. Tuabanah a thupi mahmah dang khat pen, tua banga Pasian i a ompihna thu pen Pasian a thei ngei kikeuh lo Potifer in zong thei a, Josef nuntakna panin Pasian lim le mel mu hi. Tua manin Potifer maipha mu sawnsawn a, a innsunga om khempeuh (a zi simloh) Josef khut nuaiah Potifer in koih ngam zen hi!\nTuhun Khristiante ki-etphat nading tampi om hi. Khristian kici napi i nuntakna-ah Pasian lim le meel muh ding mahmah om lo! Pawlpi makai khat hi napi, mite in sum khak dingin zong a muanloh, pulpit a thugen hangsan mahmah napi kisuanglah het lo a nekguk-taakguk nuamsa mahmah, zuau bill bawl a, mi gentheite ading a neekmangsak etc, tam mahmah lai! Khristian papi khat hi napi a zi in a sum koihna zong a hilh ngamloh, tate etteh ding kimlai neihsa vante a sima zuak nuam a sa mahmah khawng zong tampi mah om hi. Midang genloh, ei innkuanpih mahmahte in zong van koihna hoih taka a hilh ngamloh a kitam dan i ngaihsun ngei hiam?\nTukum (2012) June kha in Singapore gama City Harvest Church kici pawlpi sum Singapore dollar 23 million maan lo taka kizatna hangin pawlpi siapa leh a seppihte a kimatna thu in leitung zel hi. Mizoram ah Chiahpuam hun laiin pawlpi khata sumkempa in sum bangzah hiam maan lo takin a koihna thu zong kithei hi. Tuhun ciangin Pasian pawlpi sum zong a zahtak lo tampi mah om hi. Zogam sungah kipawlna dangte genloh, biakna pawlpi sumte a kancian (ngam) om leh i dinmun bang ahi tam? Mihing genloh Pasian muan taak dingin i om hiam?\nPotifer adingin Josef pen a sanggam zong hi lo a, a innkuanpih zong hi loin, a meltheih, a innveng, a khuapih, a minampih leh amau gammi zong hi lo a, ahih hangin muang mahmah lel hi. Kimuanngamna nei dingin kimeltheih luatna zong a kisam masa hi lo hi. Pasian a zahtakte mahin mihing zong zahtak a, muanhuai uh hi. Na mipih, na sapih, na innkuanpih, na pawlpi mite in hong muang uh hiam? Muan taakin na nungta hiam?\nJosef nuntakna siangtho\nHih pen Josef tangthu a kigen cianga ki-uanggen pen khat ahi hi. Potifer mah bangin a zi in zong Josef hoihna pen mu veve hi. Ama’n a pumpi ci le sa hoihna lam mu kha ahih manin lupkhoppih ding zol mawk hi! Pasian mite pen a hoihna zahzahun mite muanngamna leh khemna lian mawk hi. Ahih hangin tua bang khemna lian a tuak hun ciangin Josef muanhuaina leh cihtakna hong kilang hi. Josef in Potifer zi ii tunga khialhna pen Potifer tung a khialhna bek hi loin, Pasian tungah khialhna danin tuat hi (39:9). Potifer zi in khatvei bek zong hi loin, tamveipi zol zawmah lai!\nTuhun Khristiante mawhna in hong zol ding genloh, e’n mawhna kizol zawsop. Hong mawhpih dingte in hong zol loin, mawh pih dingin e’n i zol a, nekguk ding dan khawng i ngaihsunsun a, a maan lo taka sum gelh behlap theih ding dan khawng bekbek i ngaihsun mawk uh hi. “Mi te’n hong mu kei, mi te’n hong thei kei” ciin ut dandan i om uh a, ei ading ahi lo tampi gu-in, ei gamtat dingdan tawh a kilawm lo bangin i gamta uh hi. Mawhna bawlin, mite hong theihlohna ciang bekah i lungkim hi. Ahih hangin Josef in a mawhna pen mihingte tunga mawhna hi loin, Pasian tunga mawhna-in tuat ahih manin a nuntakna siangtho takin kem thei hi. Mi tawh mawhin, nekguk-taakgukna tawh na ngah ding ahi lo na ngah ciangin mite in hong thei lo kha thei hi; ahih hangin hong thei, hong mu den khat om veve ahih lam mangngilh kei in.\nA thumaanna hangin Josef in thuak\nJosef pen Pasian in a nuntakzia ding hoih takin lamlakin, a mang sung nadongah hilh hi. Tua thute pen ahihna bangbangin genkhia a, tua manin simmawhna leh bawlsiatna tampi thuak lawh hi. Potifer zi in mawhpih dinga a zot laitakin thumaanin citak ahih manin ama mawhlohnapiah kimawksakin, thong inn mial sung nadong tung hi.\nThumaan na gupna hang leh Pasian na zahtakna hangin haksatna, gentheihna, nengniamna, leh buaina tuamtuam na tuak thei hi. Pasian na zahtakna hangin – zu dawn, mawhna leh siatna tuamtuam bawl na utloh manin na lawm te’n hong muhdahin, kikhenna zong om kha ding hi. Na hihlohnapi, na seplohpi, na mawhna lopi tawh zong hong kimawhsak kha ding a, a siam lozaw leh a minsiazaw in zong na pang kha thei hiteh. Tua bang hun ciangin mi hangsan pai masa Josef nuntakna, muanhuaina leh Pasian tungah a cihtakna phawkden inla, gah limci na gahkhiat nadinga na cihtakna hong ki-zeet ahihna phawk in.\nI gensa mah bangin, Josef in a thumanna hang, Pasian leh Potifer tungah a cihtakna hangin thonginn mial sungah kikhum a, ama mawhna lopi tawh a kimawhsak hangin na khempeuh a uk Pasian in ompih veve hi. Thumaan-thutak a gupna hanga bawlsiatna a thuakna munah zong Pasian in nusia ngei lo hi. Thonginn sungah zong Faro nasem thongkhia mi nihte a uk dingin ‘laptohna’ ngah pah hi! Tua banah mang khiat theihna Pasian in pia a, manpha takin zang pah hi. Amaute a uk dinga kikoih ahih hangin Josef in Faro nasemte pen kiniamkhiatna tak tawh ama tungah hehpihna a bawl dingin thuum zawzen hi.\nMi tampi in i thei kei hi! Ei sep hun sung, makai i hih hun sungin mi lungsim nasakin, nidang ciang i kisap ding lam i thei kei hi. Tuhun bek ngaihsunin i nuaia omte zawhthawh thu tawh i ut dandanin i makaih uh a, mi lungsim i nasak uh hi. “Ngap ta ing, zo ta ing, lau ke’ng” cih man bek tawh tuhunin i ut dandanin i gamta uh hi. Leitung nuntakzia pen tua bang hi lo a, kisapna nei tek dinga Pasian in hong bawl i hi hi. A hai a om theih nadingin a pil bawl a, mi hau a om theih nadingin mizawng omsak hi! Upate in, “Tem lu zong kihek thei” a cih uh mah bangin tuhuna mi niam hi-a i ngaihsut khat pen zing ciang dinmun sangpi a nei hi thei a, tuhuna mite zahtak mahmah pen zing ciang tua bang lo thei hi. Leitung pen a kipei hi a, tua mah bangin tuhuna i kisap khollohte manphatna zong thei ni. Hihna, neih le lam, sum le pai suangin mi simmawh kei ni.\nJosef in maisakna lungsim nei\nJosef in a sanggamte mawhna a maisakna pen thupi hi. Amah haza-in, thahsawmin, ganhing bangin sila dingin zuakin, tua a kizuakna munah mawhlopi mawhsakna thuakin, thong inn mial sungah kikhum liang hi. Tua lo haksatna tampi, sila ahihna hangin thuak lai ding hi. A langlam pan ngaihsun le’ng, tua haksatna tuamtuamte pen a sanggamte in a zuakna uh hang ahi hi.\nAhih hangin Josef in tua haksatnate pen ngaihsutdan maan takin ngaihsun a, Pasian lamlahna ahihna theiin, a sanggamte maisak hi! Thupi hi. Mi nih kikala thupi mahmah pen ‘maisakna’ ahi hi. Hih mun santakah a thupi mahmah nih om hi. Khatna, Josef in a maisak ding a sanggamte ‘mawh kisa uh’ a, a gamtatna uh ‘kisiik taktak uh’ hi. Josef in maisak nopna lungsim a neih mawk hangin, a sanggamte in a mawhna uh kisik kei hen la, khial kisa lo hi leh maisak khol lo ding hi. Nihna, Josef in haksatna a thuakte pen a sanggamte hang hi loin, ‘Pasian in vanzat khata a sanggamte a zatna thu tel’ ahih manin maisak hi. Nu leh pa, u leh naute in a maisak theih ding, a maisak taak dingin na nuntakna hoih lo panin na kisiik takpi mah hiam? Maisak theih dingin na om hiam? Pasian in zong hong maisak nuam hi. Ahih hangin maisak taak dingin na lungsimah kisikna taktak a om hiam?\nJosef ngaihsutna maan hi. A thuakna pen a hoih lamin ngaihsun hi. Amah, a pa innkuanpihte, leh Izipt mite a ‘honkhia’ dinga Pasian in a sawl ahihna lam ngaihsun hi. Mihing lam pan ngaihsun loin, Pasian lam pan ngaihsun hi. Ei tunga mite siatna pen Pasian in ei’ ading leh amau ading a hoihzaw leh phazaw a geelna zong hi thei a, sanggamte hoihlohna leh veng le paamte siatna pen i hoihzawk nading, i hatzawk nading, i phattuam nading zong na hi thei gige hi.\nJosef kap hi!\nJosef tangthu sungah a kahna thu mun nih ah kimu hi. Kahna pen mihingte nuntakzia a om khat hi a, lungdam hun leh dah hunin kikap thei hi. I kahna hang pen i om nading munah i omloh man, kilamdan vatna hang, i hih ding banga i omloh man, i ngaihsutna zah sanga siazaw or hoihzaw a om man khawng ahi hi.\nJosef a kahna masazaw pen a sanggamte kiangah a kipulak hun cianga lungdam luatna hanga kahna ahi hi. A muh nawnloh dinga a ngaihsut a sanggamte a muhna hang leh a sanggamte kisikna hanga lungdamna hi. Eite zong Pasian lak panin gammangin, Satan sila sungah omin, tua mun pan i kimuhpih ngeinawnloh ding Pasian tawh kimu-in, mawhna pana kisikna hangin Pasian a lungdam luain kap liang ding hi. Bang hang hiam cih leh mi mawhte kisikna-ah a lungdam Pasian ahi hi.\nJosef kahna nunung zaw pen a pa Jakob a sih khit ciang a sanggamte in a mawhna uh maisak dinga a thuum kikna hunah ahi hi. Josef in khatvei a maisak khit hi napi a sanggamte in muangzo lo uh hi. A pa sihkhit ciang phu a la kik dingin ngaihsun uh hi. Josef in tua bangin ngaihsun lo hi. Pasian in zong i mawhna Jesu sisan hangin hong maisak khin a, mawh maisakna dang kisam nawn lo hi. Jesu sisan hanga mawhmaina na upzawh kei a, na saan zawh kei a, gan sisan peuh na cihcih leh Pasian maisakna sa pen a muangzo lo na hi ding hi. Khatvei maisakna kicing khin zo hi.\nLawhcinna / nopsakna pen baih takin kingah thei lo\nBaih taka hauh nopna, lawhcin nopna lungsim pen maan lo hi. Ongbali (lucky ticket) cih peuh hong tamin, tuate in baih taka hauh nopna lungsim hong neisak hi. Khat le nih a hau bel om mah inteh; ahih hangin tua banga hauhna pen sawt kikhom lo hi. Haksatna leh thuakna tampi kawmkal pana lawhcinna pen manpha hi. Baih taka hauh nopna hangin kumpi’ phalloh van hoih lo tuamtuam tawh sum kibawl a, mite siat nading vanzat hoih lo tuamtuam kizuak hi. Tua hanga hauhna pen nuam tuan lo hi, ci uh hi. Sangnaupangte lakah baih taka lawhcin nopna hangin laivuanna hunah etteh leh maan lo taka gamtatna om thei hi. Hih banga gamtate khatvei lawhcin uh hangin paisuak ngei tuan lo hi.\nJosef pen kumpipa kiangah a tut theih nadinga a thuak haksatnate i ngaihsun ngei hiam? Khatvei leh dum sungah kikhia-in, a mawhlohnapiah kimawhsakin thonginn sungah kikhia liang hi. A lawhcin nading, a nopsak nadingin lampi suk leh to, kensia leh guam thuuk sung tawn hi.\nBanglam banglamah tuhuna mi lawhcing leh mi thupi, leitunga mi minthang vangvangte pen baih taka lawhcing leh nuamsa hi khol lo uh hi. Abraham Lincoln pen kum 26 a phakin a zi in a sihsan, sumbawlna leh kiteelna ah tamveipi a lawhsap zawh cianga US president hi pan hi a, Mahatma Gandhi in India gam suahtak nadingin tha le zung, sisan naisan luangin, thonginn mialsung tam veipi tung a, Nelson Mandela in Africa gam suahtak nadingin haksatna tampi phusuak hi. Henry Ford in nihvei a lawhsap zawh ciangin a thumveina ah mawtaw bawlna munpi bawlin lawhcing pan a, British Evangelist minthang George Whitefield in bawlsiatna leh pampaihna tampi a thuak zawh ciangin lawhcinna ngah pan hi. Baih tak leh maan lo takin nopsakna leh lawhcinna ngah sawm ngei kei in.\nTuhun Khristiante in Josef nuntakna panin sin ding tampi i nei hi. I lawhcin nadingin hong sun thei ling lakah zong i om hun om thei a, hong kigensiat hun, hong kihazat hun zong om kha ding hi. Mite hong hazat theih dingin Pasian in zong thupha hong pia kha ding hi. Tua loin, i mawhlohnapi tawh hong kimawhsak hun, maan lo taka hong kigensiat hun zong om kha ding hi. Phamawh kei, thuak ding hi mai! Pasian in deihna nei hi.\nMi mawhte in nuntakna i ngah kik theih nading, tawntung sihna thuak ding kimlai tawntung nuntakna i ngah kik theih nadinga haksatna tampi thuaka leitungah Jesu hong pai mah bangin, a innkuanpihte leh mi tampi a si ding kimlai honkhia dingin Izipt gamah haksatna tampi thuak dingin Pasian in Josef masawl hi. Jesu in amah a that dingte maisak dingin Pa kiangah a nget bangin, Josef in zong amah a zuak, haksatna tampi a thuaksak a sanggamte’ mawhna maisak hi. Josef leh Jesu totsa bang haksatna lampi zui-a, a haksatna lianpi hong tun hun cianga Pasian vanzat ahi dingin nuntak siangtho tawh citak leh muanhuai taka nungta thei dingin a sim mimal kim Topa’n thupha hong pia hen.\nPrevious: USA, California sungah vanleng kia, mi 5 si ~ ZD\nNext: Myanmar – China gamgi dungah buaina hangin mi 160 in sihlawhkhin ~ ZD\nKawlgam Ayeyarwady luidungteng ah tuikhanggawp, U Bein lei zong tui in tumcipdek


url: =Vompi Khat le Lawmta Nih ~ Khat Thang :: ZOMI DAILY\nposted on 16 November 2014 at 1:17 am Lomkholna: Article, Khatthang\nVompi Khat le Lawmta Nih\nKhat vei, lawmta nih vasa beng dingin gamsung hong vak khawmuh hi. Gam thuk sim pian dong hong tunguh-a, ganhing lauhuai khat peuh in suam theih ding lam thei tuak uh ahih manin khat le khat kamciam kipia uh hi. Tua pen : Khat in alau huai thei thu khat pepeuh I tuah a leh kipanpih ding, kihon ding hi hang: cih thu ahi hi.\nA sawt het lo-in vompi golpi khat hong tuak petpet uh hi. Vompi gal muh masa pa zong pau lo, phun lo-in sing kung tungah kah to vingveng hiau hi. A khat pa ahih leh vompi lah hong nai luata ahih manin singkung tung kah ding peuhmah hi thei nawn lo ahih manin lei ah bok sukin nak lo-in asi kineih hi. Vompi in vaneihin a bil, a lu teng a-va nap chuamchuam khitteh bangmah cih lo-in paikhiat san bilbel hi. Anungta nawn lo, a-sisa limlim vompi in bangmah acih selo dan na hih tuak hi.\nVompi gam lapi a tunkhit ciangin singkung tunga pa hong tuaksuk in, “lawm aw, vompi in hong neh zawzen veh ee, na bil gei-ah bang teng hong gen sim khiankhian a hia?” ci-in hong dong hi. Leilak a asi kineih pa zong hong thoto in “lawm aw, vompi in a citak lo, kamciam a pelh thei na lawmte um nawn kei in” hong ci veh aw. ci-in dawngkik hi.\nKhat veivei eite in zong kamciam piak ding haksa salo napi hangin kamciam bangin gamtat ding pen baih het lo thei hi. Kamciam kimawk piak ding hi lo, kamciam I kipiak nak leh lah pelh loh ding thupi hi. Bangzahta in lawmlegual in I kineih phial hang hamsatna I tuah tatak teh hong kitaisan vingveng thei zel hi. Leitungah lawm hoih ding pen haksa mahmah hi. I lawmte zong hong sihpih ngam ding zahin upluat muanluat theih hikhin lo thei hi.\nBill Gates in “Na cih theih mahmah hunin mi tampitakin nang hong thei dinguh aa, na cihmawh mahmah hun in na lawm hoih penpente bekin nang hong thei dinguh hi” cih khat gen ngei hi. Na lawmnu/lawmpa a dingin nang e? lawm hoih khat na hi zo diam? Vaphual itna I cihcih I minam sungah a nungta lai hiam?\nPrevious: ZAM Thupuak :: 16 November 2014\nNext: ZYA Weekly News :: 07 November 2014


url: =Zomi te pilna leh siamna tawh ihbawl theih vanzat bangteng om :: ZOMI DAILY\nLeitung ah pilna leh siamna tawh akibawl vanzat atuamtuam nalamdang tampi omkhin zo ahihi. Khantohna khua hun in hongtalkaih in mazang tak in laisinna, tawh pilnasang pipi atung kitam mahmah ta ahihi. Ahih hang in vanzat bawl theih khatzong ineinai kei hi. Minamdang te bawlsa te zong avek in i thei zo naikei hi. Inei zo naikei hi. Tua ahih leh Zomi in ikisapna khat om lai ahihi cih kithei hi.\nNa innsung ah nabawl theih vanzat bangteng nanei hiam?\nInn pua napai khiat ma in na innsung ah lungngai in en kawi kawi dih in. Na lupna inndei sung teng sittel in. Tua khitteh na an huanbuk sung lut inla kabawl theih bang om hiam? cih lung ngai in.\nAnhuan buk pan nakisilna buk sung ah pai in la, navan zat te bangteng omhiam? cih kidong kawm in lungngai in. Tua na man ciang in nakizep na liimlang mai ah ding in la, navan zat te ngaihsun kawm in ei mah leh ei mah ki en ding hihang. Tua khit teh lengla dona, na inn deisungah tawlnga khawm sa in minam dangte tawh leitung thupiang te kikum khawm in TV pan leh Internet pan mite vanzat bawl te en kawmsa in Zomi te nun khuasak zia kikum khawm diamdiam ding ihihi.\n(A) Nalupna inndeisung;\nNa lupna inndei sungah navanzat’ zanpuan sunpuan, nalupna delh phah pan kipan, lupna tau te, napuan khaina te, na lupkhap te leh tua nazat puan te tungah liim tuamtuam kibawl te Zomi te pilna leh siamnatawh kizang in kibawl ahi nam maw? cih ngaih sun dih in. Zomi in bawl thei dinghi piangthei dinghi cih thupom khawm ding ihihi.\n(B) Anhuan buk sung;\nNa an huan buk sungah anhuan na tuukte, gas zatte, hatok liang in mei mutseem kul loh ziate, kuang leh keu nazat te’ Na kuangtung ah liim hoih nono kibawl te mehteh meh gah ahing silsel ding na koihna tuikhal bungte’ Zomi bawl na nei kha hiam?\nNidang in ahih leh Zomi te in umkeu leh singkuang bawl thei uh ahihi. Uum keu bang te zing leh nitak kizang lua ahih maan in annekna lam mun pen i kam cia ding san in zolsitset nong a, adang teng vom bikbek hi.\n(C) Kisilbuk leh Dailen buk sung;\nNakisil buk leh dailen buk sung ah na zat vante ahi saban tang leh saban vui’ Nasam sawpna tuamtuam te’ naha za leh na hanawtna kungte’ tuate na koihna vanbawn te Zomite pilna leh siamna tawh akibawl na nei hiam? Napuan sawp na set te Auto a kisawp ziau te Zomi company pan kibawl hileh kei leh nang Zomi kipak mahmah ding ihihi.\nNa kisil buksungah na kinulna ding dial natuamtuam te namai ngo zawk nading in mainuh naneih natuamtuam te in man nei vive in nalei bek ahihi. Zomi te bawl theih kisilbuk dailen buk sungah vanzat khat zong omnai lo ahihi.\nNidang in ahih leh Zomi pu leh pa te’n vuttui khaih in kisilna , puansawpna in zang uh a, gimnamtui lua lo ahih hang siangtho mahmah ahihi. Keimah in zong kazang ngeikha laihi.\n(D) Tun kizeem kipuah na inndei sungah;\nKizeem kipuah pen Zomite in kitam uk lua lo hi. Auk lua nupisa, papi sate kigen sia zawsop thei hi. Kizeem kipuah cih pen siangthona cidam na ahihi. Tu in na kizeem na kipuah na ah’ navanzat te Zomite pilna leh siamna tawh kibawl na nei nai hiam?\nNasam kawt te akeu na ding in huihsa tawh mek ziau aa, ki na kimut na te’ Nasam cidam na ding in nuih theih nam tuamtuam te, nasam hiat na samsih te’ Namai ah na nuh tuamtuam te’ mitmul tung mukka tung melnamtuamtuam in nanuh te’ nakut ci’n na khe ci’n ah na nuh ci’n san/eng/vom/dum/aau za namtuam te Zomite in ihbawltheih na om nai lo setyung kimu nailo ahihi.\nHih bangte khit ciang liimlangpi maiah iding linlen aa, i hoih mahmah hi. Hoih i kisa mahmah hi. Tua leh apuatam kizem na te eibawl theih kha zong ki nei lo ahih man in Zomi te ihoih ding zah in kihoih zo nailo ahihi.\n(E) Lengla inndei ah TV leh Internet pan zindo na;\nInn sungteng hi hawl kawikawi khit teh ei bawl thei khatzong kinei lo mitebawl vanzat bawl teng kizang in kizeem sitset in lengla inn deiah tut pha tung ah i tun linlen tek hi. Leng la in dei ah ih koih tutna te dawhkang hoih nono te’ Paakbel hoih nono i koih hi. TV ahoih theithei i koih hi. Internet te ah thukizak na i bawl hi. Phone zat namtuamtuam tawh sms, limtuamtuam i kikhak hi.\nMinamdang khat lengna in khatvei vei hong pai teh Zomite/ Chinte khut ma pan apiangkhia innsung vanzat te khatzong mulo kha thei ding ahihi. Tua ban ah TV thuthang thuphuang te in Zomi te bawl nalamdang vanzat tuamtuam te amin gen khiat na (advertise) leiun leiun’ hoihhi hoihhi’ kiman mahmah hi cihna i munai kei ding hi.\nInnsung ah vanzat nau pang vanzat nam tuamtuam leh zatui zaha namtuamtuam, naupang kimawlna liim neunono tuamtuam dong in bang kibawl hia thei nailo in kumzalom 21 ah mual isuak ciaicuai hi.\nTua ahih manin Zomite pilna siamna te tawh ah vanzat bawl khiathei omnailo a mipite zong nasep kiguan theilo, kiguan zolo in, nasep neilo in igam ah mitam pi kiom ahihi. Siamsin na sangte ah phinciltak leh dan theihtelna ( skills and technology) kipan tah kha lo in gamgua kui dawn ah kiluai lingleng kha ihhi gige hi.\nThu dang khat in gen ni cileng Zomi neusek nuam ka hi keihi. Zomi te pilna leh siamna in vanzat kibawl thei nailo ahih na kilaikuai lawh zaw ih hihi. Makai leh Nungzui, Meitei gun leh Zogun, Penglam thu leh Thangho Liando , Beh tangthu te kinial nialnial hun kheng zo ahihi.\nElectronic vanzat te, Chemical vanzat te , Palastic tawh kibawl vannam tuamtuam te’ Huih sung ah thuleng, laleng, liim tuamtuam te, Tuisung, tuitungah’ apai thei mihing tebawl vanzat namtuamtuam te lamdangsa in lengna inndei pan et nabek pilna leh siamna in Zomi khangsawnsawn te adingin Sapaan keensang pan Japan galhun a motor pei kisia khuk suk abang hi.\nZomi pilna leh siamna anei khinsa te hawmthawh na hizawlo in Zomi khango te in mailam ah i maban ding (challenge) in vanzat bawl khiat theihna pansan la in world market ah kitodelh ding i lung ngulh mahmah hi.\nPrevious: Bawmpua kawikawi lai ding i hiam? ~ Hau Za Cin\nNext: Zomi leh Ngeina Puante (Khangthakte) ~ Pu Zokhai\nThukhel nono General Knowledge (Part 3)


url: =Dialect & Ethnicity (Tualsuak awkaih & Minam)\nDialect & Ethnicity\n(Tualsuak awkaih & Minam)\nTualsuak awkaih "dialect" leh minam "ethnicity" kibanglo hi. Minam khat sungah tenna mual le guam zui-in tualsuak awkaih kikhel tawm thei hi.\nZOMI minam khat bek sungah Zo, Sihzang, Teizang, Saizang, Dim, Khuano, Vangteh,...etc cih tualsuak awkaih tampi aom hangin ih pau ih kitel pihtek ihih manin ZOMI vive i hihi. A tunga tualsuak awkaihte pen minam khat kiciaptehna ciang dong tungto thei ngeilo ding hi. Milian leh minamlian suahna dingin a mimal mahmah ih tam phot masak kul a, mi tawmcik minam lian suak theilo hi. ZOMI ah ih kigawm theih leh bek minam lian suakin kumpi tokhom na ngawn ih luah zo ding a, ei tum tekin ih tuam-tat leh sahangin hong petlum in thaampi in hong nawmvalh\ngai ding hi.\nChin pen ih veng ih sanggamte tawh Chin State level ah ih kibelpawlna ding hi a, nutsiat ding zong hilo in, ih Zomi taanga bul let masak ding zong lah hi hetlo hi. Minam kibangin, ngeina kibanga, Khuado nei Zomi teng lak pan ZOMI kici nuamlo a, Chin peuh adang khat peuh ih kicih leh namdang ten a gammang in hong ciamteh lel ding uh hi. Zomi ih kicihna in ih Zo, Sihzang, Teizang, Saizang, Dim, Khuano..etc, te a bei ding hi tuanlo a, tuateng a kigawmkhopna ahih lam phawk ni.\nZOMI KA HI HI, ZOMI KA HIH KA KIPAK HI\nI am Zomi, I am proud of being Zomi.


url: =Global Buanli Family: Tulaai Leitung Thuthang tuamtuam updates August 28, 2013\nTulaai Leitung Thuthang tuamtuam updates August 28, 2013\nHih anuai a peen ongkingen kik ahihman in akicingzaw in ongsuaksak kik ingh.\n· Zomi sung mah ahi Mara minam Van Sei kici sanggnaupang kum 12 khat Bowling Green,Kentucky USA asangkahna ah nuclear thautang tawh gamkhat ongkidociang adaaldanding bawltawm thei ahihman in Asang Sia/Siam te pia a Asia te in lamdang leh hoihsa mahmah uh ahihman in White House lam puaksak uhhi. President Obama in lamdang leh thupi sa mahmah ahihman in ami muanhuaite 8/12/13 ni in endiksak a, September 8 ni in White House ah amahtawh kimu kiho ding in sam hi.\nHih vansei te innkuan peen 2010 kum in Malaysia gam pan Refugee tawh a inn kuan un Bowling Green khua USA ongtung uh a, amahpeen kawlgam pan suak ahihi. Khamtung gam Thantlang huam Lailen khua ah teeng uh a, innkuan 5 pha uhhi. Vansei pianzia peen piandang mahmah a, Bowling Green,Kentucky ah aommawh peen in kiciamteh hi. Asang ah bang miteng natumtum ahihman in Sangsiate in Taekwondo sinsak un cimawk ahihman in a Nu a Pa ten sumnei lopipi in khakhat $80 tawh sinsak uhhi.\nInn ah om leh zong veengkiim teng ah vaakkhia kawikawi in ganhingkhawng ahing in mantheizel hi. Computer zong uk mahmah ahihman in atuamtuam nakhoih a a internet bill uh $400 natungsak zelthei hi. Anu apa in khangual maai ah maaimial lawhzel uh a thungetna bektawh ma apang uh ahihi. Hih bang thu a muhna peen amah le amah a phuaktawm a amuh hi a, athulamdang pikhat ahihi. Alamdan daan dangkhat ah hihbang in President Obama in amimuante sawl in akimuhsak leh amahtawh kimuding a asap khit a kipan milian bang in omhithiat a , biak innsung ah zong miliante bangdan in tu linlian se hi.\nHih thupeen news sungpan kila hilo in ka omna khua leh kameelthei mahmah te innsung ban ah Chin Committee Bowling Green ah makaaikhat in panmun ongpiakna uhhangin katel thu ongtaangko ka hihi. Van Sei peen USA lo ah sangkah ngeilo hi. Anu apa Pasian thu updan peen anu bang haizelzel hi. Amaan ongsuaksak ingh.\n· USA gam Indiana state Indianapolis Khuapi ah Chin-Pawi ten kumsim abawldet uh ahi Chin New Year Ci a min apuaksak uh pawpi ah thugenpi ding in asap uh CNF Makaai luui, Laisiangtho Sangsia luui leh Tulaaitak Chin Progressive Party makaaipi Pu No Than Kap 8/27/13 Ni in Indianapolis International airport cidam in ongtung ta hi.\n· Thailand-Myamar gamgi a phualsaat KIC Karen minamte thuthang kizaakna te in ongtung ding September kha pan kipan in Kawlgam sung ah suaktatak in thuthang Karen laaitawh hawmkhia ziahziah tading hi ci in KIC in 8/28/13 ni in taangkokhia hi.\n· Gamdangmite kawlgamsung ah nuamtak onglut ziahziah theihnading in Kawlgam leh Thialand gamgi te ahi Mya Wa Dy- Maesout, Kawhtaung-Ranawng, Tachileih-Mesai, leh Thikhi-Namphalong kizona gate te 8/28/13 ni in gamnih makaaite in honkhat in hognta uhhi.\n· Kawlgam thukan UN Palaaipi Vijay Nambiar 8/28/13 ni in Kachin thautawi KIO te phualpi Laiza khaupi ah hawh a , Laiza khaupi sung a om Kachin minam micimawhte omna munthum ah hawh hi.\n· Asian gam Defend Minister teng leh US Defend Secretary Chuck Hagel te in Brunei gam Bandar Seri Begawan khuapi ah Asian gam sung tuipi kituhna thu 8/28/13 ni in kikumkhawm liailiai uhhi.\n· Italy gam te in Italy tuipi tun gah mi 300 apua gaaltaai mi tembaw nih 8/28/13 ni in hongkhia hi ci in AP thukizakna in genkhia hi. Hih gaaltaaite lak ah asuah ni 4 aphapan naungekkhat zong kihel a avek un passport cihbang anei omlo in Syria gammi hiding in lam en uhhi.\n· Leitung a Handphone company minthang mahmah ahi Nokia te in 515 featurephone 11 mm asah 5 megapixels 3.5G phone thak liklek September khasung ah bawlthak ding uh a, Russia, Germany, Switzerland and Poland kizuak masa in $149 Manding ci in 8/28/13 Ni in taangkokhia uhhi.\n· India gam Gujarat state Vadodara Khua sung ah miteenna apartment that thum nih 8/28/13 Ni in kicim in mi 11 si a 4 nasia tak in liam hi ci in AP thu kizakna in gen hi.\n· Leitung ah aminthang penpen Apple company te ongtung September Ni 10 Nipan IPhone athak liklek iphone5S maw Amin kithei naailo khat bawlthakding uh a iPhone alui Nei ten in 9/10/13 Nipan man tawmno tawh kikheekkik thei ziahziah tading hi ci in Apple company ten 8/28/13 Ni in taangkokhia uhhi.\n· USA te neih lak ah asaangpeen Rocket Delta IV Heavy rocket kici vantungkahna 8/28/13 Ni in California state Vandenberg Air Force Base (map) Santa Barbara Saklam pan Vantung ah lawnkhia uhhi. Hih Rocket peen pi 235 sang a van hawlpi tung ah top-secret defense satellite a puakto ci hi.\n· Martin Lurker King JR thugen "I have a dream " Kum 50 Cin phawkna USA gam Washington DC khuapi ah 8/28/13 Ni in nasiatak in kibawl a manlah kawmkaal ah President Obama, President luuite ahi Bush,Clinton leh Jimmy Carter te thugenna Nei uhhi. Kawlgam Yangon Khuapi ah zong nasiatak in kibawl a Daw Aung San Suu Kyi, Ko Min Ko Naing te in thugenna Nei uhhi.\n· Syria Kumpi te in agam uh ah Chemical gaalvan azathaang in thukin UN thukikupna USA gam New York Khuapi ah minutes 75 sung inn kikalhkhup in 8/28/13 Ni in Nei uh a, Russia leh China palaai te in gaalkaap tha tawh doding thalnial uh ahihman in khensatna omlo in man uhhi. Ahizong in US,French leh Britain te in atuam akikupna uh Omto suak uh a, Britain losiah in kaappah ding in thukim uhhi. Britain te in 8/28/13 niciang Parliament ah khensatna neipan ding uhhi.\nTuni vaai tuamtuam tawh hun ngahlo in ihmut hun nai 2 bek ngahlaai kahihman laaimal kikhial tamkha incin naleptuahsak un\nPosted by Thang Khawm Pauzomi at 3:19 AM


url: =Federal State tawh kisai Pu Cin Sian Thang leh Pu C. Thang Za Tuan kihel aa Debate bawlna (Video) :: ZOMI DAILY\nposted on 8 October 2014 at 8:45 pm Lomkholna: ArtistSuan, News, Politics, Video, Zomi\nDear, laisim Zomi pih akua mapeuh\nA lunglut leh thu theih nuam tengin, khatvei lim phatak nangaihsak lai dih vuo! Thu kigen teng khempeuh mah abeisa kum 60val sung Bogyoke Aung San in Pang Long thukimna (Pang Long agreement) aa akamciam 1948 Kawlgam suahtakna (independence) ngah khit kum 10 acin hun ciang’ mual tung gam teng khempeuh mah ei leh ei kiukna (Federal State) kong pia ding hi. Cih (promised) hong piak ciang’ aa Shan, Chin, Kachin etc, te’n Bogyoke Aung San kamciam muanna tawh mual tung mi (Toung-paw) leh zaanglei mi (Maya-pianh) kipawl theih ta ahih\nmanin, suai kikaai pan’ aa Kawlgam bup kithukimna tawh suahtakna (Independence) pen Jannuary 4, 1948 ni-in Mang kang te khut sung pan kingah theih leh hong pia theih pan uh zong ahi hi.\nA kaal ah thu tampitak om aa, Kawlgam suahtakna ngah khit kum66 aphak khit tuni hun ciang dong tua (Federal State) deihna bulphu in Kawlgam sung mual tung mite tawh kido/ kikap ngehngeh in tu hun ciang’ kikap/ kidona te abei theih nading ahanciam mahmah ta zongun, tua thu tawh kizawitawn dingin 2008 Galkap kumpi-in Kawlgam may kha bul Cyclone Nargis sung akikipsak Kawlgam thukhun (Constitution) pi apuah phat kei uh leh hong pia tuan theihlo ding uh ahih nate leh khantawn aa apian theih nahleh hong piak sawm vetlo aa, aveu2 bat sawm uh ahih leh zong’ ei mualgam miteng kipawlna pan leh akoi2 sungpan bangci bang aa hong piakkik masiah uh khawl nawnlo aa, bang teng bawl huai leh bangci bang phul (Pressure) pia ding cihte kikup khopna ahih manin, theih huai thu leh lunglut ahuai mahmah, cih gen thamlo ei mimal khat ciat ding thupi phadiah in, ih mailam nuntak khuasah nading thu zong ahih manin, telcian ahuai thu khat hong suak ahi hi.\nHih thu tawh kisai kikupkhop/ kinialna leh ngaihsut piakna anuai aa link pan (video) kingai theih hi.\nPrevious: 7.10.2014 Tuni Leitung thuthang te\nNext: Dahna Thuthang ~ Pu Cin Khan Lian Gualnam (Laaitui, Gualnam)\nInternet line deihbangin speed lo ahih man in akiho Nate uh laimah tawh hile line ahatloh hang kisim theisam ahih teh tangpi ading le Zomi laisim teading alem zaw keitam ……keibang ka uknam te hi.politic..debate kacihna…..


url: =Sengam Sichuan sungah zinling in mi 19 si, adang mi 247 liam :: ZOMI DAILY\nposted on 9 August 2017 at 10:59 pm UTC+9:30 Lomkholna: China, News, Sawltak, World\nChina, Sichuan Province sungah 7.0 Magnitude thahatna tawh zinlinggawp ahih manin mi 19 in sihlawhkhin a, adangzong mi 247 bang liamgawp uh cih AFP pan kiza hi.\nAsi mi 19 lakpan khualzinmi Tourists 8 kihel uhhi ci’n Provincial Government leh Official Media te’nzong Wednesday ni in pulakkhia uhhi.\nChina, Southwestern Province of Sichuan sungah Tuesday zanlam akipan in zinling akipan hi a, zinlinna munleh Tourist Destination minthang mahmah ahi Jiuzhaigou Nature Reserve tawhzong kinai mahmah cihi.\nHih Sengam Sichuan Province sungpen abeisa inzong zinling kiza pahpah hi. Abeisa sungah ahuaisia phadiak ahihleh 2008 May kha zinlingpen hi a, tuahun in mi 70,000 takin sihlawh cizen hi.\nChina, Northwestern Region of Xinjiang ahzong 6.6 Magnitude thahatna tawh Wednesday ni in zinling adangkhat om cihi. People’s Daily te genkhiatna ah hih zinlinna panin mi 32 te’n liamna ngah uhhi ci’n genkhia hi.\nVideo: Quake in China’s Sichuan kills 19, including tourists; injures 247\nSichuan government te genkhiatna ah asi mi 19 lobuang, aliamte pen aliamgawplua omlo in anuntakna uh patauh huailo cihi. Asi lakah mi 9 pen amin apuam ki theicianzo nailo cihi.\nTuaban ah Sichuan tawh akinai Gansu Province sungahzong zinling in leicim mencim hangin mi 8 si cih People’s Daily pan kizakbeh hi. Guahtui zong tamlua mahmah in tuahangin mencimzong apiangsak kici hi.\nChina gamsung ah tulaitak zinling vaitawh tuahsiatna tuamtuam tammahmah in, asi aliam zong mi tampi omkhin uhhi. Sawltak #zomidaily\nPrevious: Pope Francis Kawlgam hawhding\nNext: Zomi te lawm ki ngaih zia ~ Rev. Thang Siam Lian


url: =Zomi te’n ihsepding kitheita ~ Lang Khan Khai :: ZOMI DAILY\nZomi te’n ihsepding kitheita ~ Lang Khan Khai\nposted on 24 April 2020 at 10:19 am Lomkholna: Langkhankhai, News, Zomi\nZomite in imanawh ding kithei ta, Zomite in ipawl ding leh ipawl lo ding khentheih huai ta, Zomite in Vote ipiak ding leh ipiak loh ding kitel sitset ta, Zomite in Covid cina hing sang nuam lote itel sitset hi ta, hite athumeu hi lo hi.\nMihing lungsim nei hileh haksat hun laitakin akihuh hiven, tun ami mahmah kinial thal – Deih lo, khuanawl ah pang ding, akisap lehbthatang zang ding cilai ….\nZomite in ikithukhualsak manin hong kinopneh ta, Zomite in ipawlbawlte in hong DEIH LO, hong thal nial, SI leng zong phamawh hong sa lo ding, hong en lo dingte hi.\nZomite Cina nangawn hong deihlote in Zomite VOTE deih lo uh hi ding hi, Tutung bel, Zomite aa dingin imi isa leh eimi eisa ahilo – NIN leh SIANG kikhentel sitset hun hi.\nFALAM leh KAWLPI ah Zomi cinate hong kideih loh bel na mahmah hi. DEIH LO aci MP leh CSO, mimalte tung ah zong KHASIA mahmah hang.\nZomite in ngaihsut hun hi ta hi. Mizo leh Assam gamgi buaina a om ciangin Party lian CONGRESS – I, BJP in bangmah sem thei lo, sem ngam lo, kin lo, Mizote VOTE bek deih lel uh a, agam kem zo lo ding dinkun ahih tak ciangin MZP – Siamsinte makaihna tawh IH MINAM PARTY – MNF mah in kumpi alet kei leh igam ataan ding hita hang ci-in ZOFEST 2018 ah nakoi takin MZP in gen a, tua bang tektekin MNF in ngah takpi a, GAM leh MINAM vai nakpi takin sem thei uhi.\nTun zong ei ZOMITE in thu ingaihsut hun hi ta hi.\nCovid cinate limtak kem ni, panpih ni.\nQ lutte huh ni. Lockdown veng leh khuate panpih ni.\nCovid hangin nasem thei lo NITHA kuante zong huh ni.\nPAWLPI ah HUHNA ihawm bangin tu laitakin lockdown, Q leh Care Unit ah a omte zong hanciamin nidang HUHNA ngeina sangin atamzaw pia ciat ni. Kawlgam leh leitung mun khempeuh a om ZOMITE AW icinate HUHNA kisam hi.\nHUHNA KISAM HI.\nIh HIH THEIH ZAH sangin atamzaw, VEINA, Lainatna leh Hehpihna thukhualna tawh sum leh tha tawh maoang khawm ciat ni.\nAlungsim mahmah uh neu zo ding hi. Acina lo eite nangawn hong kihici NIAL ciangin ihehsuak, ithangpai, ikhasiat suak ngaungau hi. 2020 kiteelna ah lim ngaihsut ni. Lang Khan Khai\nPrevious: Theihhuai leh Zuihhuai thu ~ Tedim Municipal\nNext: Khangthakte (Gen Z) & Facebook ~ David Thangkhek\nItaly gamsung meileng khawlna ah setkahlei (Escalator) nawhtaigawp in mi tampi liam\nZBCA leh USA gamsung Pawlpi te kizopna thu zaksakna\nLZI Kipawlna Thupulakna: Thukimna leh Kiteelpi\nMyanmar, Taunggyi Balloon pawipi ciangin Security khauhsak mahmahding\nPanglong Thukimna leh Mualtung Mite’ thu ~ Khup Lian Thang\nA niampen pan, asangpen ah


url: =LESSON 7 August 7–13 ~ MUC\nLESSON 7 August 7–13\nAdmin 11:43:00 PM Articles, Sabbath School Lesson\nTawldamna, Kizopna leh Damna\nTu Kaal Sung Sim Ding: Pian. 42:7–20, Matt.25:41–46, Pian. 42:21–24, Pian. 45:1–15, Luke 23:34, Pian. 50:15–21.\nKAMNGAH: “Hih lai-ah kei nong zuak manun tu-in lungkham kei un. Nomau tungah kiheh tawm kei un. Bang hang hiam cih leh nuntakna a hu dingin note’ mai-ah Pasian in kei hong sawl hi.” (Pian. 45:5).\nPalik khat in numei khat buansawm hi, ci-in mawhsakna thuak hi. Tua numei nu in palikte kigualhna munah hong pai-in tua palik maikawk hi. Palik pa nialna pen thuman hi leh kilawm hi taleh, numei nu in palik pa in ka tungah hong khial hi, ci-in kician takin pulaak hi. Tua hi-in palik pa thongkia hi. Mawh kei taleh kum 14 sung thonginn sungah a hun mawk bei hi. DNA sittelna-ah numei khialhna ahihlam kidawk hi.\nPalik pa in thonginn panin a suahtak khit ciangin numei nu in vamu nuam hi. Tua numei nu hangin thonginn sungah kum tampi a hun mawkbeisak numei mai amu nuam ding hiam? Tua numei in palikpa mu dingin innkhan sungah na ngak hi.A hong pusuahkhiat ciangin ki-en tuak uh a, numei in ki-ip zo nawn lo-in khitui luangin kap hi.\nTua palik pa in numei nu khut la-in, a maitang en a, “ Na mawhna hong maisak ing,” ci-in pulaak hi. Tua bangin a hong gen ciangin ka um thei hi, ci- in dawngkik hi. “Ka muhdah hih mipa, si ding ka deih mipa in tu-in ka khialhna hong mai hi,” ci hi. Tua hun a kipan hehpihna thu ka theitel thei hi. Hehpihna thu ka theih a kipanin tawldamna ka ngah hi; damna ka ngah hi,” ci hi.\nTu kaal sungin mawhmaisakna leh a lunggim mi adingin tawldamna thu i pulaak ding hi.\nNunglam Thupiangte Enkik\nA tawpna-ah Joseph in thu hoih mu semsem hi. Thonginn sung pan suakta bek tham lo-in, Pharaoh mang a khiatna a pulaak khit ciangin, Egypt gam sungah vaisai lianpen (prime minister) panmunah kikoih hi (Pian. 41). Joseph in zi nei-in tapa zong nih nei hi (Pian.41:50–52). Egypt gam sung ansal khempeuh in an tawh kidim hi. Pasian genkholhsa om bangin kial tun kipan hi.\nNi khat ni ciangin Joseph sanggamte in Egypt gamah hong tung uh hi.\nJoseph leh a sanggamte kimuhkikna thu sim in Pian. 42:7–20. Bang hangin tua bangin Joseph in amaute hopih hi ding hiam? A sanggamte tawh akimuhcilin Joseph in bang ngimna nei hiam?\nJoseph in a sanggamte gitlohna thuhkik nuam hileh thukkik theih nading nei hi. Ahi zongin tua bangin amaute gitlohna thukkik lo-in a innkuanpihte ading lunghimawhna lianpi nei zaw hi. A pa bangci hiam cih lunghimawh hi. A pa a damlai hiam? Innkuan sungah buai-na a omom lai mah hiam, cih pen thei nuam hi. A sanggampa Benjamin zong a dam hiam cih thei nuam hi. A pa lungkimna leh deihna bangin Benjamin in hun khatlai-a Joseph dinmunah om hi. A sanggamte in Joseph amuhdah bangun Benjamin amudah uh hiam, cih thei nuam hi. Joseph in a innkuante omzia thei nuamin amaute a sittel phot hi.\nLai Siangtho thumaan zui hi lehang mi tawh kizopna-ah kuama tungah ngongtatna thumaan lo gamtatna i nei kei ding hi. Pasian mai-ah mimal khat ciat in manpha hi. Mimal khat ciat in tawntung nunna i ngah nadingin Jesuh in singlamteh tungah man a pia khin hi.\nBanghangin Jesuh mi simmawhna zawhthawhna tawh bawlnate leh kinawlkhinna cihte amah mah thuakna bangin ngaihsun hi ding hiam? Matthew 25:41–46.\nEite khempeuh in Jesuh sisan tawh a hong kileikhin ihi hi; thukhun tawh kituakin Ama tanu tapa ihi hi. Tua hi-in mi khat na simmawh leh Jesuh tungah a bawlmah na hi ding hi. Zi leh pasal kikal khat le khat kizawhthawh thu tawh kibawlna, zatkhiatlhnate hangin lungsim gimsak thei a tuamtuamte in innkuan sung susia hi. Tua bang gimnate in nupate kia bek in a siangsak thei kei ding uh hi. Tua hi-in tua bang buai-nate a huh thei dingte huhna kisam hi. Na innkuan sungah tua bang kisimmawhna khat peuh a omkhak leh hong huh thei ding mi kician khat huhna na zon ding kisam hi.\nInnkuan sung buai-na neite adingin tua buai-nate zawhzawh nading Lai Siangtho in bang hong hilh hiam?\nMunbulhna (Setting the Stage)\nJoseph in a sanggamte mawhna maisak hi; a maisak hun i thei kei hi. Ahi zongin a sanggamte tawh a kimuhma pekin maisak khin kha ding hi. Joseph in a sanggamte mawhna maisak lo hileh Egypt gam uk makai khat suak thei lo-in hehna thangpaihna tawh kidimin Topa tawh akizopna zong kisia ding hi.\nBawlsiatna a thuak mi tampi in a thuak uh hamsatnate kantan zo-in nuntakna nuam tawh khuasa thei kik uh hi; tua bang mite in amau a bawlsia mite mawhna maisak zo uh ahih manin, tua in nuntak nuamsakna ngah thei uh hi, cih kimu thei hi. Mawhmaisakna om kei leh, hehna thangpaihna tawh a nungta ihi ding hi. Mawhmaisakna in i tungah hong khialte sangin ei mahmah in hamphatna lianpi i ngah zaw hi.\nJoseph in a sanggamte bawlsiatna, Dothan tuikhuk lui sungah a khiatna uh maisak hi taleh siatna tawh amaute nungta dingin a deih kei hi. A sanggamte kikhelna amu nuam hi\nJoseph in a sanggamte kiho-na bang thu za hiam? Pian. 42:21–24. A sanggamte nunzia bang mukhia hiam?\nJoseph leh a sanggamte kiho-na ah kamlet tungtawnin kiho uh hi. Tua hi-in Joseph sanggamte in Joseph ahihlam thei lo uh hi. Joseph in a sanggamte mawhthuumna za hi. A sanggamte in Joseph suamlum le-uh a pa uh tungah thuza sak ding kuamah om nawn lo ding hi cih ngaihsun uh hi.Amaute in Joseph mangmat tangthu thei nawn lo ding leh a pa uh maipha piak ngah thei nawn lo ding hi, ci-in ngaihsun uh hi. Ahi zongin amaute ngaihsutna bang lo-in Joseph a bawlsiat khit uh akipan lungnuam thei ngei lo uh hi bek tham lo-in kisuanna lungsim tawh kidim tawntung uh hi. Pasian thukhenna thuak kha dingin patau tawntung uh hi. Joseph in a sanggamte lungimna amuh ciangin amaute a hehpih hi. Amaute adingin a kap hi.\nJoseph in kialpi kum sawtpi sung sawtlai ding hi, cih thei hi. Tua hi-in a sanggamte in an lei dingin a hong pai kik uh ciangin Benjamin zong a tonpih dingin vaikhak hi (Pian. 42:20). Joseph in amah tawh Simeon a om dingin galmat phot (Pian. 42:24).\nJoseph in Benjamin nungta-lai hi, ci-in amuh ciangin, a sanggamte in Benjamin tungah hazatna lungsim a neilai uh hiam cih a sittel nadingin pawi khat bawlin a tuam vilvelin Benjamin maipha a lak hi (Pian. 43:34). Joseph sanggamte in hazat gamtatna bangmah kilangsak lo uh hi; ahi zongin Joseph in amaute kineihkhem hi kha ding hi, ci-in ngaihsun hi; khua bup zong khem zo khin uh hi (Pian. 34:13), a pa tungah zuau phuak uh hiam cih sittelna lianpi khat geelkik hi (Pian.37:31–34; 44.)\nPian. 45:1–15 sim in. Joseph in a sanggamte tungah a lungsim puak leh amaute mawhna a maisak lam bang pulaak hiam? Hih thupiang panin nuntakpih ding bang thu na thei hiam?\nMawhmai leh Mangngilh?\nMawhmaisakna in a manlo-in thuakna khat, thukkik lo dingin khensatna, mawhsakna nusiatna hi. Dr. Marilyn Armour in Jew mite kibawlsiatna (Holocaust ) pan a suakta mite huhin nasem khat hi. Ama genna-ah “Mawhmaisakna i cih in a thuak mi-nu mi-pa khensatna tawh gamtatna hi, ci hi. Khensatna om lo-in maisak thei ziau cih om thei lo hi. Mawhmaisakna i cih in khialhna hangin a gah at kha lo hi, cih bang hi lo hi. Mawhmaisakna i cih in khialhna awlmawh lo cihna hi lo hi. Mawhmaisak i cih in thukkik nopna lungsim khempeuh Topa tungah ap, i hehna, thangpaihnate Amah tungah suankhia cihna hi. Tua hi keileh hehna, thangpaihna leh muhdahnate in i tungah siatna lianpi hong tun ding hi.\nMi mawhna i mawhsak ciangin eima tungah bang thu hong piang hiam? Matthew 18:21–35.\nI tungah hong khial mite mawhna i maisakna siksan a bulpi in Khrih in eite mawhna hong maisak hi. Eite khempeuh in mi mawh ihi hi. Midang khat tungah a mawh hi bek lo-in Pasian tungah a mawh mite ihi hi.\nMawhna khempeuh in i Topa leh hong Bawlpa tungah mawhna hi; ahi zongin Jesuh sungah tua mawhna khempeuh panin mawhmai-na i ngah thei hi. Mawhmaisakna a ngah dingin i kilawm man hi lo-in, Pasian in eite a hong hehpihna hang bekin mawhmai-na ngah ihi hi. Hih thuman siangtho i pom ciangin Pasian kiang pan mawhmaisakna ngah ihi ding a, midangte mawhna zong i maisak ding hi. Midangte mawhna i maisak ciangin mawhmai-na ngah dingin a kilawm man uh hi lo-in, Pasian tung pan mawhmai-na ngah ihih manin midangte mawhna zong a maisak ding ihi zaw hi. Tua hi-in mawhmaisakna bangzah vei ngahhuai hiam?\nI pulaaksa om bangin Joseph in a innkuanpihte hun hoih khat pia kik hi. A beisa huna kilangneihna, kimuhdahna cihte om nawn lo hi. Innkuan sungah khat le khat lungsim natna a piangsak thei thute tawh kidimin a om laiteng innkuan sung nuam thei ngei lo ding hi. Ahi zongin Joseph in a sanggamte tungah gitlohna tawh thukkik ding ngaihsun lo hi. Amaute gitlohnate kimangngilh bawlin, itna leh sanggam khat hihna siksan zaw hi. Joseph in gitlohna lungsim nei hileh a innkuan sung uh nuamkik thei nawn lo ding hi. “Pasian in a mawhnate maisakin a khialhnate a seelcipsak mite thupha\nngah ahi uh hi.\nTopa in a mawhnate a ciamtehsak loh mipa, thupha ngah ahi hi,” a ci hi (Rom. 4: 7,8). Paul in Jesuh sungah bang thute hong kipia khin a, koi bangin hih a lamdang kamciam in i tungah hong khial mite tawh kizopzia hong huzaap ding hiam?\nI tungah hong mawhte mawhna i maisak nadingin i tungah siatna hong kibawl hi, cih i theihmasak kul hi. Hih pen hamsa hi; ahi zongin ka thuak siatna in bang hiam cih theimel loh sangin thei khia mahin maisak ding thupi hi. Hehna thangpaihna pen i pianpih khat hi; Pasian in zong sangsiam hi. Late sungah hih thu kimu thei hi.I tungah piang thusia-te, hehna lungkimlohnate suakta takin Pasian tungah i pulaak thei hi.\nJoseph tangthu en lehang a sanggamte amuh ciangin Joseph kap hi. A beisa hun a thuaksiatnate panin suakta theipah hi. Jesuh in singlamteh tungah a pulaak thu in bang hunin mawhmaisakna kisam hi, cih hong hilh hiam? Luke 23:34.\nesuh in amaute mawhna a maisak nadingin amasa in amau mawhthumna ngak lo hi. I tungah hong khialte’n mawhna i maisak nadingin amau hong thuum hun ngak ding hi lo hi. I mawhmaisakna a san loh uh hangin amaute mawhna i maisak thei veve hi.\nLuke 6:28 leh Matthew 5:44 in i tungah hong khialte tawh kizopzia ding bang hong hilh hiam?\nItna tawh kibang mahin mawhmaisakna in ut thu tawh kisai lo-in khensatna kisam masa hi. Na ut kei zongin mawhmaisak ding na khensat thei hi. Pasian in eima tha tawh khensat zo lo ding ihihlam hong thei hi; ahi zongin Pasian tawh na khempeuh a piang thei hi (Mark 10:27). Tua hangin i tungah khial mite adingin thungen dingin hong kisawl hi. I tungah hong khial mipa minu si khin kha mai thei hi; ahi zongin i tungah ahong khialhnate i maisak thei veve hi.\nMawhmaisak cih pen a thubaih hi lo hi. I thuak gimna, supna, natna, kisiatna lianpi piangsak khin hi. Ahi zongin i phal nakleh damna hong lutkik thei hi. Ahi zongin hehna, thangpaihna i vomlai-siah damna ngahhak mahmah ding hi.\nMawhmaisakna-ah etteh ding a hoih penpen in Singlamteh hi; Pasian mahmah in i mawhna a hong maisakna mun hi. Eite adingin Topa in gimna thuak taleh mi tampi in Amah nial lailai uh hi; ahi zongin Topa in amau mawhna maisak hi. Eite in zong tua bangin i tungah hong mawhte i maisak thei hi.\nKua mawhna na maisak ding a om hiam? Ama ading hi kei taleh nang adingin thu hoih hi lo ding hiam?\nMawhmai Khit Ciangin Tawldamna Ngah\nJosephte innkuan in a tawpna-ah Egypt hong tung uh hi. Innkuan sung khat le khat kikalah thusim cih peuhmah om nawn lo hi. A sanggamte in namdangte tungah Joseph a zuak manun a mawhnate uh a pa tung pan mawhmai-na ngen khin kha ding uh hi. A tapa Joseph in thahna thuak hi, cih kimlai tu-in Egypt gam uk mangpi sem hi, cih thu a za hi. A beisa hunin gitlohna tawh khat le khat a kizopna kibawlpha-kik thei lo hi, cih thu in mawhna kimai sak thei lo hi, cihna hi lo hi.I tungah a hong khial mi khat kiangah vapai-in khitui luangin kapin amah vakawi ding piang thei khol lo ding hi. Ahi zongin laikhakin ahih keileh phone tawh hopih a kipan mawhmai-sakna i pulaak thei hi. Tua bangin lungsim natnate i hemkhia thei hi. Tha khat thu-in tua lungsim natna a bei thei kei zongin, lungsim damna mawhmai sakna lampi-ah a kalsuan thei hi.\nPian. 50:15–21 sim in. Joseph sanggamte in bang lunghimawhna nei uh hiam? Bang hangin tua bangin lunghimawh uh hi ding hiam? Tua bangin alau-na uh in amau lungsim puak bang pulaak hiam?\nJoseph sanggamte in Egypt gamah kum sawm leh sagih sung teengkhin uh hi (Pian.47:28), Jacob a sih khit nungah Joseph in amaute tungah phu a lak khak ding amaute patau uh hi. Tu-in amaute in Joseph tungah a bawlzia- te uh khua nungphawk uh hi. A pa Jacob sih khit Joseph in amaute mawhna maisak khin ahihna thu tu-in a pulaakkik kul hi. Tua bangin pulaak kikna in a sanggamte ading leh Joseph adingin thu hoih hi zaw hi. Khialhna lian mahmah leh mawhmaisakna zong tam veipi mah pulaak kikkik kisam ding hi. A beisa huna tatsiatnate hangin lungsim natna a hong dawkkik ciangin eite in thakhatin thungetna tawh Pasian kiang zuan mawhmai-na nget phapha ding kisam hi.\nPian. 50:20 sim in. Koi bangin Joseph sanggamte in ama tungah a bawlsiatnate Joseph in maisak thei hiam?\nJoseph in ama nunna pen kialtunna sung pan a pa leh a sanggamte suahtak nadingin Pasian in a geelkholhsak hi, cih pen kiptakin um hi. Amaute innkuan in minam lian khat suak ding hi, cih Pasian kamciam a tangtun nading hi, cih um hi. Joseph in Pasian in a sanggamte gitlohna tungah ukna nei hi, cih a theihna hangin amaute mawhna maisaklah lo hi.\nJoseph tangthu in a nuam innkuan tawh thukhup hi. Koi bangin a tawpna- ah thu hoih lo tawh a beite na ngaihsun hiam? Ahih keileh mawhna leh kido- na lianpi a bei ciangin mawhna khempeuh tungah thukhenna hun ciangin nuamna thu hong tung kik ding hi, ci-in na ngaihsun hiam? Koi bangin hih lametna in innkuan kisiate innkuan suak thei dingin hong huh hiam?\nNgaihsutbeh Ding: “ Joseph in namdangte khut tungah a sanggamte zuakna a thuak bang mahin Khrih in zong a galte khut sungah A nungzui khat zuakna a thuak hi. Joseph in a man lo kimawhsakna thuakin ama gamtat hoihna hangin thongkiat thuak hi. Tua bangmahin Khrih in simmawhna nawlkhinna a thuak hi; bang hang hiam cihleh Amah in thumanin gamta-in, ama nunna nialin, mawhna thu hilh a, mawhna bangmah nei lopi a man lo teci thute hangin Khrih in sihna a thuak hi. Joseph in a man lo-in bawlsiatna, nenniamna thuak taleh lungduai takin thuak ngeungau hi. Amah in a sanggamte gitlohnate maisak dingin kigingsa-in a om hi. Joseph nunzia in leitung mite gitlohna leh bawlsiatna a thuak Honpa limcing hi. Khrih in Amah a that mite mawhna maisak banah Amah kiang zuanin mawhna kisik a mawhmai-na ngen mite mawhna a maisak hi.” Ellen G. White, Patriarchs and Prophets, pp. 239, 240.\n“Mawhmai-sak lo lungsim in dikna a ngah thei kei hi. Midangte hehpih lo-in mawhmai sak lo mi in Pasian hehpihna a ngah kei ding hi. Pasian piak mawhmaisakna sungah mimawh mi in Mongnei lo Itna a nai semsem hi. Vantung hehpih itna in mawhnei mi sung hong lut ding a, ama sung panin midangte zong hehpih theihna itna a phulkhia ding hi. Khrih hehpihna a ngahkha mite sung panin Khrih hehpihna, itna, lainatnate mah hong kilangkhia ding hi.”—Ellen G. White, Christ’s Object Lessons, p. 251.\n1. Mi khat in, “Mawhmaisak theihlohna pen guu dawnin ahi zongin midang khat na si ding hi, cih lametna tawh kibang hi,” ci hi. Hih thu a khiatna bang hi ding hiam?\n2. Joseph in a sanggamte tungah amah ahihna a pulaakpah lohna bang ngimna nei hi ding hiam? Ama leh a sanggamte tungah bang deihna nei hiam?\n3. Joseph nasemte khat in a sanggamte tungah Joseph bawlziate thuakpih kha ding hi (Pian. 44:1–12). Koi bangin mawhmaisakna in kimlepamte tungah huzaap nei hiam?\n4. “Pasian makaihna zui dingin a khensat lo mite Pasian in a makaih ngei kei hi. Pasian mite in a pat pan a mongdong mu thei uh hileh, vangliatna tawh kidim om ding mukhol thei uh hileh Amah tawh nasem khawm nuam lo-in aom kei ding uh hi.”Ellen G. White, The Desire of Ages, pp. 224, 225. Hih thu na ngaihsut kawmin na nunzia kisittel in. Hih thu in koi bangin na thuak hamsatnate leh gimnate hong nawktanpih thei ding hiam?


url: =Australia gambup milip phazah (Census) kaihkhopna :: ZOMI DAILY\nAustralia gambup milip phazah (Census) kaihkhopna\nposted on 30 July 2021 at 8:40 pm Lomkholna: Australia, News\nAtung athutawh kizui-in Australia gamsung kum 5 hal simin milip phazah (census) kaihkopna omden ahih manin tulai tak i omna innkim-ah ABS pa’n lai hongtung ziahziah ta hi. Aug 10, 2021 (Tuesday) nitak lam ma limlim online pa’n census form laikhiat (submit) ding kisam hi.\nAustralia gamsung ateng Zomite ading athupi-in Online tawh census form phihna link, https://www.census.abs.gov.au/census-login\nAncestries (khanggui suutna/nam suutna) munkhatbek mahah aki gelhkim ding hoih ahih manin form phihna munah limtak in (ZOMI) ci aa i gelh ciat ding ki theisak hi hang.\nAbeisa hun lai-in, Zomi pih tampitak te-in ki gelhkhial in (Gtn, Tedim aci om, Zome aci om, Tidim aci om, Chin aci om) ahih manin Australia gam sungah kumpi lamtawh i kizopna munte-ah Zomite kalsuanna hamsatna tampi om ahih manin tutung a Australia gambup milip phazah kaihkhopna-ah Zomi cih minbek mahtawh aki bang kimciat in gelhsawm ni.\nReligion (biakna) nangbang biakna cih gelh nading munkhat omding in tua munah nang ii biakna limtak gelh in (gtn, Catholic, Baptist, Penticostal, Anglican…ect ) Australia gamsung ah a nungta Pasian thu-um mi % bangzah om aa, Muslim upna mi % bangzah om in, Upna aki ci limlim anei ngeitlo mi % bangzah om cih kankhiana zong ahi hi.\nMore: Australia gamsung ah theihhuai Super vs Pension ~ Dr. Singpi\nHihte pen Australia gamsung nungta kuasakzia et-kaak na zong hi-in, kum 5 sung i cihin hun sawtpi mah hong himawk ahih teh limtak in form phih sawm ding hi hang Zomi. Form phih ziading dotnop a omle, Cin Khup – 0403304146 Mungta – 0435764292\nPrevious: Covid kidalna zatui sut huai ~ Pu Thangboi\nNext: Anuam mahmah sivuina ~ Sia Do Khup\nMuanpu leh Manno – 6 ~ Hau Za Cin


url: =Tedim Thuthang – Tedim News (01 June) :: ZOMI DAILY\nposted on 1 June 2020 at 9:36 pm Lomkholna: News, Tedim, Zomi\n1. TEDIM VIEW POINT\nSezang khualu, Leitawhtan khualu mualsang pen dawn pen Tedim View point in kibawl hi. Anuai mawtaw lampi, Pa Dam Khua Zam Datsi sai ah tuaksuk hi. Kahlei hoihtak kibawl a, Step 800 val pha hi. Viewpoint panbel Tedi khausung nuamtakin kigalmuh hi.\n2. COVID-19 ZOMITE KHANLAWHNA\nLeitung natnapi, Kawlgam ah a om masa penna Tedim ahi hi. Hih natna ngahte pen Intensive Care Uni (ICU) ah kikem ding hi a, Falam puak ding ahi hi. Ahi zongin Falam MP Zung Hlei Thang in adeihlohna nawhtakin hong pualak hi. Natna nei hong kibehlap ciangin Kawlpi puakding cih lungngaihna om leuleu hi. Kawlpi pan Khuanu khuapa leh kipawlna tuamtuamte in hong tangkoin hong nolh uh hi.\nTedim pan na kisa veve, kithangpai veve a, eimau neileng cihthu hong ging khia hi. ICU bawldan, manphatdan a theizaw deuhte in, ei bawlzawh ding hikei hong ci leuleu hi. A kisapna zui-in kideih lua mahmah , neih loh inzong hong phamawh semsem ahih manin, hanciam dingin kigeel ta hi. Gamsung pan gamdang pan huhna luan hong kipan pah a, ICU Committee kiphuanin kihanciam pah hi. Tedim Siavuanpipa in thupi takin hong maa hong panpih in, amun ding hong geelsak pah hi.\nTu in ICU building Foundation kibawl khin a, akhuamteng kahto pah hi. Hong kihel lai-un. Ih gamleh minam ading, manpankhopna thupi pen hi.\nOxygen Plant leh Meiset golpi khatzong kingiim hi. Ih omna ciatpan maa pangkhawm ciat ni. Nang hong ngaklai hi.\n3. KHUALZIN GAMVAK NOP NAILO\nTedim pan Kawlpai ding, AD zum Thauhkhansa tawh kizin hi. Kawlpan cia nading, Kawl mahpan kila leuleu hi. Mini Bus te ah Mi alang bek kituang hi. Lampi hoihzahin khualzin nuam nailo suak hi.\n4. TEDIM LE KAWLPI LAMPI\nTukum ading guah tamnailo a, Lampi pen nuam mahmah hi. Kawlpan Mini Bus te Tedim ciang Nai 3 pai a, Motor cycle te nai 2 pai hi. Nidangin Kawlpan Sozang nai 2, Sozang pan Tedim nai 2 kipai hi. Kumpi in lampi hong bawlsak lo ci-in kumtampi sung kiphun hi. Hong pai vanglakteh Sozang leh Tedim kal, Concrete lampi hong pia a, mawtaw sungah Ningtui zong bua non lo hi.\nLamhoih neileng, Cycle, Mawtaw kitaihtaih inteh cih ihlunghihmawh kholh khat ah hihi. Lam ahoihta zongin kitaih ding kuamah ngap tuamlo ut tuan lo uh a, nuamtakin khual kizin ciat hi. Concrete lampi pan ih state sungah hitan a sau a bawlna omnai lo hi. Lamkawite ah tawmta bawl uh hi.\n5. COVID-19 TE KIKEPNA\nTedim in ICU neilo ihih manin, natna nei hong omteh, Inn kilam thakte sung ah kikem hi. Zato Quater thak siuseu buiding kinei a, khat ah natna neite kemin, khatah Volunteer Dr. te kiomsak hi. Senpi mahmah hi. Q kikem tepan, SHS No 1 sang thak leh FBBC Sangin ah kikedm hi. Anlim kivaak zihziah hi. Nuamsa uh hi. A duhgawh bang omphial leh kilawm. Hihte vak nang in khuasung ah huhna kidong a, kipia ziahziah hi.\nTedim zato pan a damsiang nih omta hi. Lungdam huai mahmah hi. Siavuan siamah te in, akep bekuh hilo, a lunglen lohnang, a patauh loh nang, a lungsim uh anau loh nangin ngeekbawl uh a, kisapna omlo-in koih uh hi. Hih hun a dingin Pasian in Siavuan hoih, Siamah hoihte hong geel sak hi.\n6. PASIAN THU TANGKONA\nHih natna hangin biakinn kikhop ding hong kiphal nonlo hi. SYC (Shalom Youth Commitee ) ten Lawibual ah tangkona Awletna (Loudspeaker) pan Pasian nasem siateng kilaihin zingsimin Pasian thu tangkona kinei hi. Inn ciatpan Lai Siangtho tawh ngaikawmin, tha lakna kiciat hi.\nBethel AG pawlpi Biakinn tungah Awletna mah koihin, Nilainitak, Nipi nisun cih kikhophunte ah lungdamna thu tangkona kinei hi. Tha kingah ciathi. Rev. Nang Lyan Kap in Timothy Lai Siangtho sangpan zingsimin Bible Study nei a Aw letna mahtawh zomin a veng le paam te in phattuam pih uh hi.\n7. SANG HON HUN DING KINGAKLAH:\nNatna hangin tudong sang kong kihong thei lo hi. Kumpi sang kah dingte, Lai Siangrtho sang kah dingte in ngaklah takin om dimdem hi. Kumpi sangpan zong laibu hawmhawm ta hi. Lai Siangtho sangten zong sangciat puahin siaten kiging zihziah ta uh hi.\n8. ZOMITE ZOOM CONFERENCE KINEI\nKawlgam, Zogam le Leitung gam tuamtuam a om Zomi makaiten mailam Zomite khantohna ding lunggulhna tawh Pu Thomas Khanno (Yangon) leh Pa Suantuang (Kawlpi) te’ vaihawm siamna hangin kalkhat thum veita, Zoom Conference kineithei hi.\nTua laiah Thulu tuamtuam zangh in, Zomi sungah mipil, misiam leh a zahtak huai Uliante in thugenna le thusunna kinei in, mipite ading theih nophuai thuthuk le thumanpha tampi kimukhia hi. Hih Zoom Online Conference hangin Zomite sungah mailam khantohna tampi piang dingin kilamen hi. By: Dr. Thuam (TKThang) Dimtui Vangkhua/ Tongsan\nPrevious: Gupna le Upna (Kitan thei maw kitan theilo) ~ Zam Thuam\nNext: Hluttaw Ohkathah T Khun Myat tawpsakding thusunna lawhsam\nMuh ciil Melbourne – 7 ~ Hau Za Cin\nNuntakna lamlak – 2 ~ T. Sawm Lian


url: =Khangnote Ni (Youth Day). A gelh - Dr. Hau Za Cin Suante - Laibu Saal\nHome > Thuluui/Articles > Khangnote Ni (Youth Day). A gelh - Dr. Hau Za Cin Suante\nKhangnote Ni (Youth Day). A gelh - Dr. Hau Za Cin Suante\nKhangnote Ni (Youth Day).\nA gelh - Dr. Hau Za Cin Suante\nYouth Day 2011: July 4\nUS President lui Franklin D. Roosevelt in, "We cannot always build the future for our youth, but we can build our youth for the future," na ci hi. Khangnote pen mailam a nuntakna ding uh a kicing in kisinsak theih hi aci nuam ahi hi. Tua bang kisinna a thupina zong a gen nuam ahi hi. Khangno hun pen hun hoih hi a, khangno hun pen hun pha hi. Siamna, pilna, theihna a kicing neihna dingin zon zoh hun, sepzawh hun hi a, sun leh zan kizom in zong taleng thatang a gimloh zawk hun, tha a dimkik pahpah hun ahi hi. Tua bang hun in mailam ah minam nasep na ding, gam nasep nading, cih bangin a kisinsak kholh theih hun ahi hi. Khangham hun ma, tha leh ngal a hat laitak, sepmawh, hihmawh i neih laitak pen hun hoih hi a, a manpha mahmah zatkhialh loh dinga hunpha i ngah penpen hun ahi hi.\nIrish mi lakah laigelhsiam, laphuaksiam leh pilna ding thuhoih tomnono (epigrams) a gelh zihziahpa in Oscar Wilde in, "I am not young enough to know everything," ci hi. French mite Paunak khat ah, "Naupangte dong un, amau thei khin uh hi," cih khat om hi (ask the young, they know everything). Oscar pen mite in pil sa, thu thei sa, laigelh siam sa, laphuak siam sa, muang mahmah uh ahih manin a theihnop khempeuh uh a lianlua cih omlo, dot tak kei cih omlo in dong uh hi kici hi. Aman a dawn kikna ah bang hiam cih leh, 'kei khangno hinawn lo hi ing, ka theihloh omlua hi cih ka thei hi,' a ci nuam ahi hi. Khangno hun in bel theihlohte zong theilo kici ngamlo in a thei mah bangin ki om ut se hi. 'Tua hun ka pelta hi. Ka theihloh a om lam ka theilua hi,' a ci nuam ahi hi. Khangno hun pen kimuan mahmah hun hi, i theihloh nangawn thei ding, siam ding, hihzo dinga i kimuan hun hi a ci nuam hi ding hi. Tua manin khangno hun pen manpha a, zat siam mahmah ding hi. Sauvei lo a, Oscar bangin khangno hun hong bei ciang khangham hun ah khangno hun bangin kimuanna om nawnlo thei hi.\nGreek mite tangthu gelhsiam Euriphides in, "Youth is the best time to be rich, and the best time to be poor," ci hi. "Khangno hun pen hauh nadinga hun hoihpen hi a, zawn nading azong hun hoihpen hi," na ci hi. A hau dingte hauh kipat hun hi a, a zawng dingte a zong zawn kipat hun hi cihnopna hi. Hauh ding leh zong khangno hun mah in hau in, zawng ding ihih leh zong khangno hun mahin zawng leng aci nuam ahi hi. Kithuakzo penpen hun hi. Nopsakna hi in gimna hileh a kithuakzawh penpen hun hi. Hauhna dinga sum leh pai a kizonzawh penpen hun hi a, zonglo a omkhongna in zawng dinga kipatna zong ahi hi. Tua ahih manin na hauh ding leh na zawn ding na khangno laiin kithei hi. Mihau dingte kum 40 a phakma in hau man a, a zawng dingte zong kum 40, 50 pha ta leh hauh lam manawh tuanlo hi.\nMipilte in mi nuamsa dingte cih a gen ngei khat vuah - kum 25 a phak ciang nasep nei ding, kum 30 a phak ciang zi nei ding, kum 33 a phak ciang private car hawlta ding hi ci uh hi. Leitung mit tawh a ki et ciang sum leh pai leh nek leh dawn ah kiningcing, nuamsa dingte a genna uh ahi hi. Christian te etna pan a tuampi khat zong hithei kha inteh. Business lam saite genna ahi hi. Zomi sungah ki en leng tua bang mi ki om mai ding hi, economically successful man.\nBritish laigelhsiam leh thusiam minthang Gilbert K. Chesterton in, "No man knows he is young while he is young," na ci se hi. Khangham khat in a khangno hun phawk manlo takpi hi. Khangno ahih lai hun theilo in a hun hong bei ziau hi.\nKhangnote Ni kikhopna Biakinn ah upa pa in, "Khangno teng hong ding un," a cih ciang kei zong ka din ngei zel hiven ciin din ka sawm hi. "Khangno ka cih ciangin zi nei nailo pasal nei nailo, nungak tangval, khangno teng" ci kik hi. Washington DC ah "Pate Ni" zatna ah, "Pate khempeuh hong ding un, pahtawina kong pia nuam uh hi," ci uh hi ciin Khangno makaipa in pulak hi. Mite ding ziahziah, kei zi nei ciil, kum khat zong a pha nailo ka hih manin ka ding kei hi. "Pate ka cih ciangin zi nei ciilte zong kihel hi. Ta nei nailo, zi neisa zong Pate a hong kisim hi," acih ciang ka dinloh hong phamawhta hi. Khangno ka kisaksak leh khangnote din ciang ka tut kul himawk hi. Ka theihloh kikal in ka khangno hun a beibei, nop ka sak mahmah kikal in khangno hun a mualliam pianpian himai ta hi.\nKhangham hih nailoh hang khangno kihikik thei nawnlo ding himawk hi. Theihloh kal in hong bei ziau a, kila kik thei peuhmahlo ding himawk hi.\nKhangnote pattah kisam:\nKhangno khat pen amah bek in kihum zolo, kikem theilo, kidek zolo thei hi. Tua manin a kicing a nuntak theihna dingin pattah ding a kisam uh hi. Khangciksak ding, picingsak ding, zattheih dinga seek ding ahi hi. Innsungah nu leh pa in a pattah ban ah khuasungah khangno makaite, upate, siate in a pattah ding uh a sep ding uh ahi hi. Khangno khat pen a cidam ding, a lungdam ding, a lawhcing ding ahi hi. Tua manin mun hoih, mi hoih, thapiakna hoih kisam uh hi. Khangnote lungsim ah kimuan mahmahna lungtang a om kul hi. Tua kimuanna in lawhcinna ngahsak ding hi - nasepna ah, pau sinna ah, lai sinna ah, khutsiam sinna ah.\nCidamna sungah - pumpi cidamna bek hilo in lungsim cidamna, sia leh pha theihna cidamna, nasem thei ka hi cih ngaihsut siamna cidamna, lawm leh gual tawh kikhawl thei ka hi cih ngaihsut cidamna, lawm leh gual makaih thei ka hi cih ngaihsut cidamna cihte zong a nen a tawnga sim ciang kihel thei hi.\nKhangnote pen - kei pen manpha mahmah ka hi - ka innkuan ah, ka pawlpi ah, ka khuasungah, ka lawm leh gual lak ah, ka sepna phual ah cih bangin ngaihsutna a neih uh ciangin a nuntak uh nuamsa uh hi. Kei ka kizatna ding om kei, kei zat theih kei ing, kuamah in hong ngai kei, kua mah in hong thupibawl kei cih bang ngaihsutna a neih uh leh a hoihlo ahi hi. Tua manin ahoih lam ngaihsutna a neihna dinguh 'mawhpua' pen upate, makaite, khangno makaite, siate, ute, etc ahi hi.\nTua ahih manin thapiak kisam mahmah uh a, thahat mahmah napi uh a lungsim uh picing nailo, khauh nailo ahih manin tawsawn kisam mahmah uh hi. A kimuan mahmah uh hang a kimuan uh bang nailo ahih manin a nungpan panpih siam ding kisam mahmah uh hi. A kimuanzah uh semzo kei leh lungkia pah thei ahih manin thapiak kisam hi. Zahtak bawl kawma thapiak ahih kei leh naupang banga sawlzawh thu tawh thapiakna sang theilo leuleu uh hi.\nKhangno ahih manun na khat peuhpeuh hih nuam uh hi. Sem nuam uh hi. A hih theih ding uh, a sep theih ding uh bawlsak siam kisam hi. Mun pia kei leng kidangkoih uh a, mun pia lua leng lah kiphasak thei uh hi. Tua manin mun piak siam ding, kidang koih saklo ding hi. A gen ut uh, a sak ut uh suakta takin semsak ding, ahi zongin a vallua, a uanglua ahih khaklohna ding cing ding, kem ding hi hang.\nKhangno ahih manun a lungsim vuah a thak, a hoih, a zahpihhuailo, a etlawm, a kilawm cih khawng ngaihsutna lian mahmah hi. Tua manin siangthona thupi sak mahmah uh hi. A kilawma kizem ding thupisak uh hi. Cidamna hoih neih ding thupisak uh hi. Kamsung, khut leh khe, puansilh, nikten, cihte a siangtho ding, a zahpihhuailo ahih ding deih uh a, a lawm leh gual lak vuah maizum ding kidawm mahmah uh hi. Sepna khat peuh ah a siam mahmah hile uh ut den uh hi. Lawm leh gual sang siamlozaw, hih theilozaw banga kidawk ding ut lo uh hi.\nKhangno hun hoih laitak in zattheihna khempeuh ah zang in, pattah in, a hoih a kilawm sinsak in, a siangtho a limci in kizemsak leng den cianga makai dingte ahih manun nang leh kei a hampha dingte ihi hi.\nKhangnote Ni zat nuam! Cheers!!\nItem Reviewed: Khangnote Ni (Youth Day). A gelh - Dr. Hau Za Cin Suante Description: Rating: 5 Reviewed By: Cinpu Zomi


url: =Indonesia galkapte vanleng kia ~ TK Lian :: ZOMI DAILY\nposted on 20 December 2016 at 12:18 am Lomkholna: Indonesia, News, Thangkhanlian, World\nDec. 19, 2016: Indonesia galkapte’ vanleng Hercules C—130 military transport plane zan in Papua province nisuahna lamah kia in a sunga tuang teng mi 13 si uh hi.\nAir force chief of staff Agus Supriatna in MetroTVte kiangah hih vanleng tuahsiatna tuak pen nek ding leh cement pua in Timika panin Wamena manawh (200km a gamla) dinga leng hi a, a bawh hun ma deuhin kia hi ci hi.\nHih Hercules C—130 military transport plane pen Timika panin 5:35 a.m. in leng khia a, a bawhna ding Jayawijaya district capital Wamena a bawh ding minute li bek in a sap in kia hi. Kha khat sung bekin Indonesia ah vanleng tuahsiatna lian thum na piang hi. Nov. 24 in Indonesia armyte’ Bell 412 EP helicopter Borneo tuikulh ah kia a, mi thum in sihna tuak hi. Tua khit nipi kal khal khit nungin Indonesiate vanleng Singapore kianga om Batam ah kia a, mi 13 in sihna na tuak uh hi.\nA beisa kumte ah million 250 val teenna Indonesia ah mipuakna tuahsiatna – vanleng panin meileeng leh teembaw tuahsiatna piang mun mahmah hi. A diakin Indonesia galkapte sum zat ding sazian (budget) tam kizang lo ahih manin galkapte vanleng in tuahsiatna tuak mun diak hi.\nNung kum in zong Indonesian air force Hercules vanleng mah na kia a, airforce galkap leh a innkuanpihte uh a kigawm in mi 140 in sihna na tuak ngei hi.\nRelated: Malaysia gamsung ah Zika Virus angahthak khat ki behlap ~ ZD\nHercules C- 130 vanleng pen US company Lockerheed in a bawl hi a, C-130E man pen $11.9 million hi a, C-130H man pen $30.1 million ahi hi. US galkapte vanleng hoih teng zong Lockerheed companyte bawl vive ahi hi.\nSource : The Hindu and Wikipedia/ Thang Khan Lian\nPrevious: Tui pailo ahih manin Malaysia ah Christmas kinam philphelthei ~ ZD\nNext: India Imphal sungah mipi buaina piangin mawtaw 22 meikang ~ ZD\nMakai khat ih hih leh\nA kizangthei mi suahsawm in


url: =Zolai sim bu kum 100 pawi ah - 1\nSingapore pan Kawlpi ni khat in ka tungsuak hi! Singapore pan Zangkong ah, Zangkong pan Kawlpi ah - ut hile hang Tedim a kitungsuak ding ahi hi. Zolai bawlpa Cope topa Zangkong pan Kawlpi a pai ciang ni 7 pan ni 10 sung gunkuang tawh na kihotto hi. Tu hun ciang Singapore ah zing niangtui, Zangkong ah sun ann, Kawlpi ah nitak ann kidelhta hi. Sangmang Cope hun pan tu hun kum 100 sungah khantohna, kikhelna tampi om cih hong lak, hong musak hi. Zomite zong Zolai a thei bek hilo in laibu a bawl ziahziahte hita hang cih hong lak lai hi.\nKum lui pek in Zomi Christian Literature Society ah Secretary Rev. Lian Khen Pau in lai khat hong khak a, tua sungah tukum 2013 pen Zolai Simbu Kum 100 a cin kum a hih manin pawi khat kibawl nuam hi cih ahi hi. Pawi kibawl nuam bek hilo in thusinna leh thusunna zong kibawl nuam ah tua ah nang zong thusung dingin nong kihelzo diam ciin deihsakna laidal kilawm mahmah khat hong khak ahi hi. Kei pen Zolai a zang hi in a puah, a zuun zo pawl zong hituanlo in, ka minam pau leh lai Zolai takpi mite banga a siam gina zong hi kisa kei veng aw ciin ka dawnga, midang a kilawmzaw om ding hi ciin ka zasak hi. Ko zong limtak ka ngaihsut khit uh ciang kong zaksak uh hi a, nong san zawh ding zong a lamen hi ung hong ci hi. Tua ahih leh nakpi takin lungdam ing; ka hun omdan hong en ningin hong kikum nung, ciin ka dawngkik hi. Moses bangin kampau siamlo kisakna, Joshua bangin naupang kisakna leh David bangin kei sanga khanghamzaw om hilo hiam ka cih manin thakhat in a sang ngamlo, a kilawmzaw om lua ding ciin ka ngaihsutna leh ka upna ka gen ahi hi. Sia Pau in hong theisiam in, nang nong thusun ding leh gen ding thu pen Zolai leh Zokam bek hilo in tuhun science pilna lam tawh kisai limlim mipite theih ding a hoihte English hilo Zokam tawh hong pulak ding leh khangnote kiangah pilna a kisapna, pilna a zon huaizia hong uang gen dingin kong deih uh hi; a tua dingin nang hong deih hi ung hong cih ciangin kei leltak thugen ka mipihte in hamphatpih ding uh ahih leh ka hanciam kei ding maw ciin ka sang uh hi. Ka nupa un kikum in pai ding ka khentat uh hi. A hun hong tun taktak ciangin lawmnu Cingpi (Vung Deih Cing Valte) in a nasepna nusia theilo, amau sepna ah nurse khempeuh ama khutnuai ah om himawk ahih manin taisan theilo leuleu a, kei bek ka pai hong kulta hi.\nOctober 29, 2013 zingsang nai 5 in tho in zingsang niangtui lawmnu in hong awm sitset a, Polar Fruit Cake tawh hong mehsak in ka nek khit uh ciang thungetna nei in vanlengtual lam ka manawh uh hi. Singapore vanlengtual Changi International Airport ka tun uh ciangin Terminal 2 ah lut in ka van teng uh Singapore International Airlines (SIA) SQ 998 ah ap in nai 7 ah lengkhia ding a hun hong nai mahmahta ahih manin a sungah ka lutsuak pah hi. Singapore pen amau gam passport tawite a thupisak mahmah leh a kithupisak nuam gam ahih manin amau gammi leh a gammi banga a tuatte uh (permanent resident) te pen midang lutna ah lutsaklo in amau leh amau konghong tawma lut ziauziau nading kongvang tuambawlsak in tua ah pumpi tung deihtaka kivel cih om vetlo in a lut thei uh hi. Kigualh kullo, kivel kullo a lutsuak in a sungah ka vanleng omna Gate 34 zuanin ka paisuak thei pah hi. A mun ka tun ciang vanleng kongkhak kihong nailo a, vanleng sungah hong lutsak pah nailo uh ahih manin a tuang dingte kingakkhopna ah "Free Internet" computer te mek in ka facebook peuh ka en hi.\nSawt tu manlo cih ciang vanleng kongkhak kihong a, a nunglam a tu dingte lut masa ding cih hi. A lai a tu ding te lut leuleu ding ci; a tawpna ah a mai guala tu dingte ci uh ahih manin a tawpna lam ah ka lut a, a maigual pan sima gual thumna ah ka tu hi. Ka gei ah nungak a kiva mahmah khat hong tu citciat ahih manin ka ihmut suak simsim zong ka ihmu ngam kei hi (hih bel kuamah kiang na gen kei un maw :) ). Ka veilam ah mikangte khat tu a, English pau zanglo mikangte ahi hi. Ka taklam nungak pen Kawlgam pan India ah Buddha pianna mun Bodh Gaya ah a hawh hi in Buddha tangthu kigelhna laibu India pan kibawl tampi a pua euau hi. Ei Christian te Israel gam hawh, Bethlehem leh Jerusalem hawh bangin amah zong akingaihsun hingel ding hi. Biakna thu mite in kin, thupibawl, hunpia, uangbawl uh hi. Upna maan tak neih ding, a nungta Pasian biak ding a thupizaw kan a hihna tel huai.\nVanleng kongkhak kikhak in a sunga tuang a tamzaw mikang vive hi a, kawlgam ah a khatvei paina uh a tamzaw dingin ka um mawh hi. Banghang hiam cih leh Zangkong vanlengtual ka tun uh ciangin kongkhak ah mite in na dawn zihziah uh a, kawlgam ah sumbawlna leh kizopna ding lam saite leh khuadak dinga khualzin (tourist) te hi in a tunna ding uh hotel te in na dawnsak uh ahi hi. Zomi khat in, a nungcianga hong genna ah, 'Kawlgam ah mikang hizah nidangin hong zin ngeilo uh hi' ciliang hi. Phulum bangin mikangte phul keei uh himai hi. Vanleng sunga tutna 285 om a, a vekpi in dim hi. A hawlte leh vanleng nungakte kihel nailo in. A tuang mihing 285 lak ah a tamzaw mikang ahih manin a sungah thupulakna khempeuh English kizang hi. Zomi a tamzaw hileh Zokam kizang ding hi cih ka ngaihsun kiukiau hi. Vanleng a lenkhiatna ding mun ah pai a, lengkhia dingin kigual diudeu a, ko a a 6na a hih manin tawmvei ka ngak uh hi. Kei hong kha lawmnu zong inn ciahta ding cih bang khawng ka ngaihsun giugiau hi.\nVanleng sunga mei teng hong kisumit in, a gin hong kikhek a, a pei hong kiling in hong siip ging teta a, hat deuhdeuh hat deuhdeuh in a mailam hong nawk veva a, huih tungah kilamto in a pei in leizulkha nawnlo in khuapi leh inn te, Singapore khuagei a tuipi tunga Tembawpi te akpi ciacia in kimu a, a sawtna ciang Singapore gam kimu nawnlo in a kilengkhiata himawk hi. Malaysia tungah lengto in Thailand gam tungah lengto a, Andaman Sea tungah lengto in Zangkong a lut ding ka hi uh hi. Meipi te tungah a kilaptoh khit ciangin vanleng sunga meite hong vakkik a, vanleng nungakte a pheizum ngo sitset uh kidawk hialhial kawma kileh zatzatte hong tam semsem hi. Banghangin vakvak uh hiam i cih leh nek ding Apple Juice, Orange Juice cihte hong hawm uh a, Niangtui leh Coffee zong a duhte adingin hong pia uh hi. Tuisik dawn ding zong om a, vantungah tui sangin apple tui khawng kiduhzaw ciat tawh kibang hi. Singapore Airlines ah vanleng nungakte pen Singapore kumpi in 'The Singapore Girl' ciin a ciamteh uh hi a, a melhoih, a thacing, a duangcing, a maitai, a kizen, a thanuam vive kitel hi. Zolia te zah in a hoih dekdek zong om leh kilawm!\nNek ding hong hawm leuleu uh a - ngasa leh singgah ne ding maw, aksa leh singgah leh alu em cih hi a, kei bang alu pen ka khua vuah zong ka ciin den uh hi cih khawng ngaihsun in ka nek tamloh zawk ngasa leh singgah ka tel hi :). Singgah leh moh keu, anteh holing leh mehgahte ban ah ngasa a guh omlo khutpek cia khat tawh buhsih leh benangnek sathau nello a kikang hi a, sa vitvit, khu veuveu in lim mahmah a, i nute'n phalbi zingsang i thawh cianga nek ding a annhuan uh a thuk khu litlit uh hong phawksak hi. Lim tuak mahmah ahih manin a khu tam pusuaksak manlo in sikkeu, temta leh sikkeuka lakhia in sikkeuka tawh suncip in temta tawh ngasa at khia in ka kam sungah ka guang pah ziauziau hi. Sikkeu tawh suak mehha te suak in ka kamsung mah ka tun zel hi. Limtak haizan sitset leng an lim se ahih man in damdam in ka haizan a, a khum tiuteu ciangin ka valh zel hi. Ahi zongin inn ah i nute huan, i lawmnu te anhuan zah in a lim ding bel leitungah na tam tuanlo himawk ei ka ci veve hi.\nAn kham khit ciang, annek khit ciang hizaw ei, singgahte ne in dawn ding tui tuamtuamte tawh khupsuk leuleu in ka mai a TV kisuaksak pen ka en hi. Ka ut leh football en, ka ut leh News en, ka ut leh movie en, ka ut leh games kimawl cih bangin ka hun hong bei hanhan a, Zangkong khuapi hong kilang dandan hi. Tua tak ciang a pua lam kikhuadak nuamzawata ahih manin music ngaihna ka bil ah thuah in a pua lam ka dak leh gunpi khat Zangkong khuapi laizang ah a luang ka mu hi. Leilak kinaih deuhdeuh in khuapi nai deuhdeuh a, vanlengpei in lei zuutkha in, vanleng kihuang deudeu a, Zangkong vanlengtual ah a tu ka hita mawk uh hi.\nKa zin masak laiin Zangkong vanlengtual ah pusuak dingin kigualh deudau kisam a, tu hun ciangin pusuahna ding kongvang tamzaw kihong ahih manin sawt ngaklo in ka vaiteng a mansiang pah hi. Ka van hong tunna ding lam manawh phei in duappi tungah hong kitaisak ka van ka muh ciang ka gei hong tun ding ngak in ka likkhia a, Singapore ah kikhen Zangkong ka kimu kik uh hi. Vanleng sungah i vante a nuai lam ah kitusak a, a mihingte a sungah kitusak hi :).\nA pua ka pusuah leh mi thupi vive - Pu Kapno, President, Tedim Baptist Church Yangon; Rev. Cin Sian Pau, Pastor, TBCY; leh Pu Khup Mung, Zozum te in hong na dawn uh a, lungdam khut kilen in ka kinohset khit uh ciangin ka vante hong laksak lian in mawtaw sungah hong guansak uh a, kei mawtaw mai ah hong tusak in amau a nungah a tuang uh hi. Pu Kapno mawtaw tawh vanleng tual gei ah Annekna Phualpi khat ah hong lutpih uh a, aksa kan, moh leh niangtui lim mahmah hong nekpih uh a; tua mun ah Zozum ulian Pu Khup Mung in:\n"Lengtong Kam Khen kiangah, "Hong ciah nawn kei in. Nong ciah hangin na kimanna ding om kei. Nang hong samte paina lamlam na zui suak maiin" ka cih hiven..."\nciin hong nuisak zaizai a, ka tawl uh hong dam hanhan hi. Zozumpu te kicih dan, kimaingap dante ka muh ciang a ki-it taktak, a kingai taktakte pen suakta takin a nui khawm, a holim khawm, a nuamsa khawmte hi uh cih hong telsak semsem hi. Zomi leh Zomi kimuh pawh nuam buang e maw guai, ngeungau liang ka ci hi...


url: =Zomi net ah Zolai mahtawh gelh sawmni - Zomi Community Network - Your Network\nZomi net ah Zolai mahtawh gelh sawmni\nPosted by Tg. Thangno on September 10, 2010 at 2:06am in Zomi & Zogam\nLawmte laiat te kasim teh a hi/maan vive hi in thangah huai mahmah sa mawk ing in..a hih theih leh Zomi vive mah hiteei sam hi vehangin Zolai mah tawh gelh tangtang leng bangci nasa uh...? Zomi net sungah Zolai zang kei leeng Koimun ah Zolai i zang mawk tam?..Nang bangci nasa..lawm?\nPermalink Reply by Taang Sianpu on September 10, 2010 at 3:30am\nNa thu gente a hi lua vive hi zen veh e. 100% thukim pah lian ingh ei.\nIdea hoih nono hong sung khia ziahziah lai ou leh. Lungdam hangh.\nPermalink Reply by Cingbawi on September 10, 2010 at 4:06am\nAhi vive hi. Ahih hang pawl khat pen Zogam bek pan a khangkhia hilo in, Kawlgam sung leh gamdang pan a khangkhia Zomi khangthak ki om ahih man in amau zong lai siam khin nailo leh ei kiang khong mah pan hong sin toto kawm uh leh, a tawm toto ding uh hi lai ahih man in i pattah ding leh, i hel theih leh hel bawl zaw leng tua hi leh, ei lai theilote in zong i forum? website ah hong lut mun le uh tu zawh kum 2/3 ciang ei lai hong thei ding a, hong thei nuam tetek lai ding uh hi. Ei lam a siam tak nailo te zong kual bawl kik zaw bilbel in, pattah sawm zaw leng e?\nPermalink Reply by moemangsen on September 15, 2010 at 12:50am\nHih lawm Cingbawi genpen keizong 100% thukim mahmah ing. Hithei lehbel bilingual in English leh Zomi tawh atzoleng hoihsemsem laidingin lamen ing. Tuateh pawlkhat Manglai tawh gelhleng athu abunzaw leh akhiatna akitelzaw zong omthei sawnsawnlai hiei.\nZolai bekliantawh gelhmawkni cileng gamdang USA, UK, etc... khawngpan akhangkhia Zolai theilote ong active khollo khadinghi. Manglai bek zangni cizellengzongpen Kawlgam pan akhangkhia Manglai theilote'n ongthudonpih khollo khadinghi.\nTuahi-in, ahoihpenpen ah bilingual hi a, Zolai leh Manglai mahtawh gawmkhawm theileng. Banghanghiam cihleh Manglai omkeileh Zolai omlodinga, Zolai theikeileng Manglai hamsa zawdinghi.\nPermalink Reply by naalianzomi on September 17, 2010 at 9:47am\nKei zong hih thu tawm ongkum nuam ingh.\nZolai pen- ih zat nop pen mah hi aa- atawntung ong hi theilo hi. gentehna: zolai aa software omlo, ih khak leh azat dan Zolai aa gen cian na nei zo leng hoih mah. ahi zong tua Zolai aa- ih at kik ding hun ih piak kul.\nThu hoihkhat, Lai hoih cih pen Zolai aa tamnai lo- laidang pan ih lak vive hi aa- Hunpia aa ei lai aa ih siam bangtawh ih let/tei kik kul sese hi.\nAtawpna ah Zolai pen- Zomi te mah in ih zat kei leh ih cihbang in ih zat nading in hun zong kisam. deihsakna zong ki sam. itna neihtak pi ding zong ki sam. Zomi ih hih hang! Zolai a atthei nailo zong tampi omlam zong ih mangngilh loh ding ki sam. ( Zomi itna taktak ih neih leh- Zolai ki thei nuam ding aa- khat leh khat ki thei siam ding tua hi leh ki itna( Zomi) te ong khangto semsem ding. cih dan in mu veng ee ken....\nPermalink Reply by Tun Ngaih Sang on October 2, 2011 at 11:20pm\nThukim ing ee


url: =Makai leh Kikhelna ~ Lian Muan Kim :: ZOMI DAILY\nMakai leh Kikhelna ~ Lian Muan Kim\nposted on 4 June 2016 at 11:03 am Lomkholna: Article, Leadership, Lianmuankim\nKikhelna A pian theih na dingin Upna tawh Kalsuan ngamna Kisam hi.\nAbiahang ngaihsun in. Ama nuntakna sungah zong kikhelna lian mahmah khat hong piang hi. A gam a lei, a khua a tui, a inn a lo, a it a ngaih teng, a lawm a gual teng, a sumbawl paaibawlna teng nusia-a a theih ngei nai lohna, a zak ngei nai lohna gamah pai dingin kisawl hi. Gamlim om lah hi lo, lampi zong om tuan lo. Lamhilh ding khat beek om lo, a tun na ding na ngawn zong thei tuan lo. Kaw pai ding na hia Abiahang, ci in a dong khat peuh om leh, theilo, cih tawh a dawn kul ding hi. Koi khua pai ding, theilo. Koi lam tawn ding, theilo. Bang hun in tung ding, theilo.\nTheilo, vive tawh a dawn kul mai ding hi. Pasian in amah sam khia ahih lam a theih lohngal, a theih dang bangmah om lo ding hi. Midangte a dingin haivai a, ama a dingin gimhuai lua hi. Lunglen khuangaih huai mahmah a, zong lungzin huai hi. Ahi zongin Pasian thu a manna hangin haivai mahmah tawh a kibat hang, Pasian in a ciamsa khempeih pia a, zong pia lai ding hi. Bangbang hita leh kikhelna a pian theih na dingin upna tawh kalsuan ngamna kisam hi.\nLaisiangtho Tawh kituak Kikhelna in Zeisu Sut semsem na hi.\nNa khat peuhpeuh A hoih lam a, A khel thei ding Makai Kimu nuam a, Zong kizui nuam hi.\nA nu gilsung pan a pusuah hun uh hong tungta ahih manin lau mahmah uh hi. Ahi zongin hong suahkhiat uh ciangin a tenna uh ahi a nu gilsung pan hong pusuak uh a, a mit uh hong kihong hi. Lungdam lua in kap uh a: I upmawh na zah sangin a pualam na nuam zawtham ei, ci uh hi. Lian Muan Kim, Makai Pilna\nPrevious: Dahna Pulakna : Mangpha Dr. Man Thian Cing, MBBS\nNext: Zi leh Pasal neih hunding ~ Job Khupsang\nThailand ah 7-Eleven saisung damiah ataihpa agamtatna khial kisa in ki gui awk


url: =January 20 ciangin Trump in US President lentading ~ TK Lian :: ZOMI DAILY\nposted on 19 January 2017 at 6:09 pm Lomkholna: News, Thangkhanlian, USA, World\nJan. 19, 2017 : US President honna leh lopna (inauguration) a 58 veina ding leh US President a 45 veina dingin Jan. 20 (US timing) in kinei ding hi. Trump in President a let ding a thukimpih lo 51% tak a om hangin Trump in President a 45 veina len ta ding hi. 1937 in US upadi (constitution amendment) a 20 veina puahphatna kibawl a, hih 20th amendment kinamkipna (ratification) hangin Jan. 20 pen US President thak honna leh lopna hunin kizang ta ahi hi.\nTrump in President a letna pawi (ceremony) pen 11:30 in Capitol Hill a om West Front ah kinei dinga, 12:00 in Trump in kiciammna nei ding hi. Tua khit naikal a sawt loin Obama’ hunin US thukhenna bawlte (decision makers) khempeuh mun khatah (one spot) ah kikhawm ding uh, a thuneihna uh a bei hi ta dinga, US in maikai nei lo (leaderless) suak ding hi. Buaina pian’ khak ding dalna in US Congress a sem Cabinet minister khat leh amah a huhpa (aide) Washington DC panin theih lohna mun simtham khatah kipuamang khin zo hi.\nTrump in kiciamna a nei khit lian ciangin savun a kitun danbeel sik sunna a kizang sik (aluminium) briefcase mipi lak panin galbu ilian khatin hong tawi dinga, tua pen Trump khutah pia khia ding hi. Tua aluminium briefcase sungah US nuclear galvan thukhempeuh om a, tua pen Trump in a 24/7 a kep ding kipia khia dinga, code thak (new code) pen tua a kipanin kizang ta ding hi. Tua khit ciangin US Marine band ten Commande-in-Chief thak pahtawina dingin, “Hail to the chief,” cih saksakna (play) ding uh hi.\nNi tak lam nai 3:00 ciangin President thak Trump leh Vice-President thak Mike Pence in ngeina bangin a kizang traditional parade kici pen Capitol Hill panin Pennsylvania ah makaih suk ding uh a, White House ah lutpih ding uh hi. White House ah President lut ding ciangin carpet thak, za kinuh thak (new paintings) leh design tuamtuam thakte President thakte innkuan muakna dingin na kilaih khin dimdiam ding hi.\nTrump in President a let ding deih loin mi 8,00,000-9,00,000 kiim Washington ah lungphona nei dingin hawh sawm uh hi. Congressmen 50 in President thak lopna pawi hih ding cih khat hih lo dinga deek/zui lo/kham (boycott) ding a sawmna thu pulak uh hi. Obama in President a beisa kum 8 in a let ni pawi-ah mi 1.8 million kihel hi. Trump in President a letna pawi ah hih celebrities-te a kicial hangin loh uh hi: Celine Dion, Rebecca Gerguson, Elton Joh leh David Foster.\nTrump in President a let ding a dal nuam leh a kiatna ding a tam mahmah hangin hansuangpite nangawn in dal lo lo hi. President hoih hi ding maw President gina lo hi ding maw cih pen hong tung ding hun bekin hong hilh thei dinga, gen theih om nai lo hi.\nUS President li ten President a let ding uh a thukimpih lo leh a thukimpih zah kiciamtehna et pakna hih bang ahi hi:\nDonald J. Trump 51-44\nBarrack Hussiein Obama 12-83\nGeorge W. Bush 25-61\nBill Clinton 18-68\nSource : AFP, Reuters, Wikimedia Commons/ Thang Khan Lian\nPrevious: Mali gamah Suicide Bomb puak ~ TK Lian\nNext: Nigeria Air Force te’n Refugee Camp ah Bomb khiatkha ~ TK Lian\nMalaysia gamsung ah numei te kipuahna “Cosmetic Product” azat huailo nam 7 kipulak